text:
Creative Business Cup
Creative Business Cup er ein altjóða íverksetarakapping, og eru tað luttakarar úr ymiskum skapandi vinnum, sum kappast. Endamálið er at knýta saman tað kreativa og vinnuliga í verkætlanunum.
Tað er Íverksetarahúsið sum saman við Vinnuframa og Hugskotinum, skipar fyri føroysku undankappingini, har tíggju verkætlanir luttaka. Hesar eru valdar út frá treytum, ið eru settar av Center for Kultur –og Oplevelsesøkonomi, ið skipa fyri altjóða finaluni í keypmannahavn. Talan er um verkætlanir har nakrar enn eru á hugskotsstøðið og aðrar eru komnar væl ávegis. Verkætlanirnar fevna um alt frá mati, tøkniligum loysnum, til sniðgeving og spøl. Vinnarin av føroysku finaluni fer víðari til altjóða finalu millum yvir 50 lond, ið kappast um heiðurin at verða heimsins besti íverkseti innan kreativar vinnur. Dómsnevndin í altjóða finaluni er samansett at viðurkendum fólki ið starvast í altjóða fyritøkum so sum LEGO, Arla Foods, Microsoft, IKEA, Google, Hummel, og Lazy Town.


c: text/html

text:
Bretska Samveldið
The Commonwealth ella Commonwealth of Nations (føroyskt: Bretska Samveldið) er samgonga ímillum Stóra Bretland og 50 av gomlu hjálondum tess. Onglendingar hava altíð verið eitt siglandi fólk, og væl hevur dámt teimum at leggja lond undir seg. Fólk úr Bretlandi flutti til tey nýggju londini, og enskt kom at verða høvuðsmálið í nógvum av teimum. Um ár 1900 ráddu teir fyri Avstralia, Nýsæland, Kanada, India og einum stórum parti av Afrika, umframt fleiri smærri landspørtum og oyggjum. Tey flestu av hesum londum hava nú fingið sjálvstýri, men eru kortini upp í einum felagsskapi við Bretlandi, soleiðis at Bretlands kongur eisini er kongur í teimum.

robotstxt: allowed

filter: keep


text:
Fyri at so nógv sum møguligt kunnu fáa ágóðan av summarhúsunum, er neyðugt at avmarka møguleikan fyri bíleggingum.
1.
Húsini verða fyrst og fremst útleigað til limir. Um húsini eru tøk 14 dagar framman undan ella styttri, so verða tey eisini leigað út til onnur (feløg ella einstaklingar).
2.
Framleiga av húsunum er ikki loyvd.
3.
Háárstíð: 15. mai - 15. september
Tú kanst leiga húsini eina ferð í háárstíð og kann leigumálið í mesta lagi vera 5 dagar. Leigumál fyri háárstíð kunnu bert gerast fyri eina háárstíð í senn. Bíleggingar fyri háárstíð kunnu í fyrsta lagi gerast eftir 15. september árið fyri.
Serligar tíðir, t.e. jól, páskir, hvítusunna og heystfrítíð
Leigumál kunnu í mesta lagi vera 7 dagar. Tað ber ikki til at leiga sama summarhús (ávíkavíst í Skálavík og við Gjógv) til somu høgtíð ella heystfrítíðina tvey ár á rað.
Aðrar tíðir
Tú kanst í mesta lagi leiga húsini 7 dagar í senn. Bíleggingin er ikki ávirkað av møguligari bílegging í háárstíð.
4.
Farast skal væl um húsini, sum sjálvandi skulu latast aftur í sama standi, sum tá tey vórðu útleigað. Endurgjald verður kravt fyri skaðar á innbúgv og útbúnað.
5.
Leigari má sjálvur taka seingjarklæðir og handkløð við.
6.
Samdøgursprísurin er 300 krónur fyri limir. Leigan fyri ikki-limir er 600 kr. fyri samdøgrið. Leigan skal verða goldin í seinasta lagi tvær vikur undan vitjanini.
7.
Goldið verður í minsta lagi fyri eitt samdøgur (gerandisdagar) og/ella fyri tvey samdøgur í vikuskiftinum.
8.
Tey, sum leiga húsini, hava skyldu til at halda møguligar almennar ásetingar, sum verða settar í sambandi við útleigan, og leigarin ábyrgdist fyri teimum, meðan leigutíðin er.
9.
Ikki er loyvt at roykja inni í húsinum. Heldur ikki er loyvt at hava húsdjór inni.
10.
Um avboð verður givið styttri enn 14 dagar undan avtalaða leigutíðarskeiðinum, tá verður full leiga tikin.
Samtykt á nevndarfundi 02.09.2014


text:
- Tíðindi, mentan og ítróttur
Hesar fáa nú uppreisn
Heldur tú, at tíðin var farin frá vinylplátunum, so fert tú skeivur. Stóru, svørtu pláturnar, sum eru gjørdar av vinyl, eru aftur á veg inn í hitan.
Sølan av LP-plátum tók í 2016 veruligt dik á seg aftur. Ikki síðani 1991 vórðu seldar so nógvar vinylplátur, sum tað vórðu í 2016, skrivar The Guardian.
Til samans vórðu seldar 3,2 milliónir LP-plátur í 2016. Tað er 16 ferðir so nógv sum í 2007, tá ferð veruliga kom á søluna av talgildum tónleiki.
SÍ EISINI Óvist hvussu nógv landið missir
Minst 30 LP-útgávur vórðu í 2016 seldar í meira enn 10.000 eintøkum, í andsøgn við 2007, tá bara 200.000 LP-plátur vórðu seldar til samans í øllum heiminum.
- Eldri fólk venda nú aftur til vinylplátur, og yngra ættarliðið hevur eisini fingið eyguni upp fyri plátum, sum tey ikki hava gjørt fyrr, sigur ein talskvinna í vinnuni.
Warner Music, eitt av heimsins størstu útgávufeløgum, sum eisini útgevur LP-plátur, hevur júst kunngjørt størsta yvirskotið í átta ár, skrivar The Guardian.


text:
Í dag verður Jóanes Nielsen 60 ár. 25 ára gamal gava hann í 1978 út fyrstu bókina, sum var yrkingasavnið Trettandi mánaðin. Nýggjasta bókin er skaldsøgan Brahmadellarnir. Umframt mongu yrkingasøvnini, hevur hann givið út fýra skaldsøgur, stuttsøgusavn, greinasøvn og skrivað sjónleikir. Jóanes fekk Bókmentavirðisløn M.A. Jacobsens í 1984 fyri Pinnabrenni til sosialismuna og í 2012 fyri Brahmadellarnar. Fyri leikin Eitir nakað land Week-End fekk hann norðurlendsku leikritaskaldavirðislønina í 2001. Mentanarvirðisløn landsins fekk hann í 2011. Jóanes hevur fleiri ferðir verið skotin upp at fáa Bókmentavirðisløn Norðurlandaráðsins. Eg ynski honum til lukku við níggju myndum, sum eru tiknar við ymisk høvi, har vit hava møtst. Í Meiarínum, tá filmurin Sporini vaksa úr orðum varð frumsýndur í 2009, úr Skeivapakkhúsi, tá Jóanes fekk M.A. Jacobsen virðislønina og á bókamessu í Gøteborg í fjør, og tá Mentanarvirðislønir Landsins vórðu handaðar fyrrárið.
Hjartalig til lukku við 60 ára degnum, Jóanes!


text:
Vetrarljós er í Havn í dag, fyri 5. árið á rað
Mentan03-02-2018 - 10:19 - Jóanis Albert Nielsen
Tað er Visit Tórshavn, sum samskipar tiltakið, í samstarvi við ymsar aktørar í býnum.
Í stuttum er tað eitt hátíðarhald av, at vit ganga ímóti ljósari tíðum.
Tað vera tí nógv tiltøk á skránni í miðbýnum frá kl. 19 og fram til á midnátt.
Í ár eru tað kaffistovur, barrir, handlar, samkomur o.o. ið skipa fyri konsertum og øðrum tiltøkum.
Tiltakið er ókeypis.
Meira kunning fæst á okkara facebook síðu: “Vetrarljós”


text:
Vísindasiðseminevndin aftur á alnetinum
Nú ber aftur til at finna kunning um Vísindasiðseminevndina, virksemið hjá nevndini, oyðubløð o..a. á alnetinum. Vísindasiðseminevndin og Granskingarráðið hava gjørt avtalu um, at gransking.fo skal hýsa heimasíðuni vsn.fo.
Í langa tíð hevur ikki borið til at finna tilfar frá Vísindasiðseminevndini á alnetinum. Fyri eini tíð síðani varð brotið inn á heimasíðuna hjá nevndini vsn.fo og neyðugt var at leggja síðuna niður fyribils. Eftir at hava arbeitt við málinum eina tíð, valdi nevndin at spyrja seg fyri hjá Granskingarráðnum um møguleikan fyri samstarvi.
Granskingarráðið metti, at talan var um eitt skilagott uppskot av fleiri orsøkum. Talan er um eina einfalda og ódýra loysn. Vísindasiðseminevndini tørvar ikki at skula umsita egna síðu og at hava fólk, sum kann taka sær av hesum. Granskingarráðið hevur frammanundan eina vælvirkandi skipan og síðu, sum ikki verður órógvað av at meira tilfar kemur á, tvørturímóti ger tað síðuna áhugaverdari. Talan er um virksemi, sum liggur nær at uppgávunum hjá Granskingarráðnum.
Avtalan er í stuttum, at síðan vsn.fo peikar til eina undirsíðu á gransking.fo. Granskingarráðið leggur tilfarið út fyri Vísindasiðsemisnevndina. Granskingarráðið fær endurgoldið beinleiðis útreiðslur, eitt nú fyri økisnavn, og fyri arbeiðið at leggja tilfarið út. Granskingarráðið og Vísidasiðseminevndin eru óheft av hvørjum øðrum í allar aðrar mátar, og Granskingarráðið hevur onga ábyrgd av tilfarinum, sum kemur frá Vísindasiðseminevndini.
Eru spurningar um avtaluna ber til at venda sær til Granskingarráðið á gransking@gransking.fo
Eru spurningar um tilfarið á síðuni hjá Vísindasiðseminevndini, ber til at venda sær til vsn@vsn.fo


text:
Minestrone súpan - 4 fólk
Tilfar
2 purrur
200 g av hvítkáli
2 gularøtur
125 g av kalkunbeykoni
1 súpisk. av olju
1 bát av hvítleyki
1½ ltr. av vatni
3 grønmetisbótarmolar
1 dós av flustum tomatum
1 tesk. av meriani
50 g av spagetti
Salt og pipar
Mannagongd
- Sker grønmetið smátt og beykonið í álir
- Hita oljuna í einar grýtu og brúnka beykonið saman við grønmetinum í uml. 2 min.
- Pressa hvítleykin og koyr í saman við vatninum, bótarmolunum, flustu tomatunum við vætu og merian. Lat súpanina koma uppá kók


text:
Sofus Olsen er ein eldsál, ið brennir fyri tí, ið honum dámar. Hetta hevur sent hann undir jørðina undir krígnum, givið honum frálík úrslit sum reiðari, givið honum álitissessir í fíggjarheiminum og nú hevur tað givið føroyingum Listasavnið á Sandi.
Sofus varð føddur á Sandi og búði har øll barnaárini. Ein part av barndóminum búði Sofus hjá ommu og abba sínum. Hetta var í grannahúsinum hjá Sands Listasavni. Sofus eigur hesi hús og sostatt eisini grundstykkið, ið listasavnið stendur á.
Sluppfiskiskapur
Konfirmeraður fór Sofus, sum dreingir flest til skips. Hann var sluppfiskimaður í fimm ár, inntil hann í 1935 fór á háskúla. Ætlanin var altíð, at hann skuldi við aftur sluppini, tá háskúlin var av. Men so var ikki, og hóast hann seinni bæði silgdi og fekst við reiðara virksemi, so var hetta endin á hansar lívið sum fiskimaður.
Til Danmarkar at lesa
Á háskúlanum sá Símun av Skarði gávurnar hjá unga manninum og spurdi hann, um hvørjar ætlanir hann hevði. Sofus segði, at hann skuldi aftur til vaðbeinið. Men hetta helt Símun av Skarði ikki. Hann segði, at um hann slapp at avgera tað, so skuldi Sofus til Danmarkar á preliminer skúla. Hetta var í 1936, og Sofus so gjørdi. Hann gekk á preliminer skúla í Høngí tvey ár, síðan fór hann á student somuleiðis í tvey ár.
Búskap í Århus
Í 1940 hevði Sofus fingið studentsprógv og skuldi undir víðari lestur. Áhugin var fyri søgu. Men ein vinmaður hansara á studentaskúlanum fór til Århus at lesa búskaparfrøði. Hesin greiddi Sofusi frá, at hetta var skilabesta útbúgvingin at fáa sær. Sofus lat seg yvirtala og fór við. Men tíðin í Århus gjørdist tó ikki long. Sofus sigur, at hann kendi næstan ongan í Århus. Har vóru ikki nøkur onnur av teimum, ið hann hevði lisið saman við, og allir føroyingarnir vóru í Keypmannahavn og lósu. Hann treivst tí als ikki har. Tá hann hevði lisið í ein mánað, avgjørdi hann at flyta. Hann fór til Keypmannahavnar, har hann var innskrivaður á universitetið at lesa til cand. polit.
Lestur undir krígnum
Hett vóru hendingarík ár í Keypmannahavn. Kríggji setti sín dám á tilveruna, og gerandisdagurin hjá Sofusi varð eisini nógv merktur av hesum. Sofus gjørdist partur av mótstøðurørsluni. Hann arbeiddi á tí ólógliga blaðnum Information. Har hann var hándlangari, sum hann sjálvur kallar tað. Hetta var skitið arbeiðið við at hjálpa við at duplikera bløð við trumlum og blekki. Eisini var nógv baks við, at fáa til handa neyðuga tilfarið. Arbeiðið við ólógligu bløðunum var týdningarmikið og tíðarkrevjandi arbeiði, men eisini sera vandamikið. Í desember 1943 varð ein av starvsfeløgunum hjá Sofusi tikin. Hann nevndi nøkur nøvn. Millum annað navnið á Sofusi. Sofus hevði júst verið til skrivliga próvtøku, men varð noyddur undir jørðina, áðrenn hann slapp upp til munnliga próvtøku. Hann sigur frá, at hann var sera keddur av hesum, tí hann hevði fyrireika seg til próvtøkuna og vildi ikki, at hetta arbeiðið skuldi fara til spillis. Tí valdi hann, at møta upp til munnilgu próvtøkuna, væl vitandi um, at nasistarnir kundu taka hann. Hann var gjøgnumbloyttur í sveitta, áðrenn próvtøkan var av. Men tað gekk væl, og hann slapp undir jørðina aftur uttan at verða tikin.
Hetta var í januar 1944, og Sofus fekk tí ikki gjørt meira við skúlan, fyrr enn kríggið var av.Í staðin nýtti alla sína tíð til arbeiðið við ólógligum bløðum
Heim til Føroyar
Aftan á kríggi brúkti Sofus fyrstu tíðina, til at halda fríð, áðrenn hann byrjaði aftur at lesa. Í 1949 var hann liðugur sum cand. polit. Hann skuldi nú velja sína lívsleið. Hann hugsaði eitt sindur um, at fara í starv í ministeriuminum í Danmark. Men Jóhann Djurhuus vildi hava hann at koma heim í eitt starv í búskapargrunninum. Sofus søkti starvið, men fekk tað ikki. Hann sigur orsøkina vera hansara politiska tilknýti, ið ikki var tað sama, sum tað hjá tí, ið skuldi seta starvið.
Stillaði upp fyri Tjóðveldisflokkin
Hann byrjaði í staðin hjá sakføraranum Leif Waagstein. Skrivstovan hevði nógv arbeiði innan vinnulívið, og Sofus var settur at arbeiða við hesum. Her treivst hann ikki serliga væl. So tá Erlendur Patursson í 1950 bað Sofus um at stilla upp fyri Tjóðveldisflokkin á fyrsta løgtingsvalinum, ið flokkurin stillaði upp til, var hann til dystin fús. Hann var sostatt við til at tryggja flokkinum, neyðugu atkvøðurnar til at fáa tvey umboð á ting. Um sama mundið fór hann í starv sum skrivari hjá Havnar Arbeiðsmannafelag. Hann røkti hetta starv til í 1954, tá han fór av landinum aftur.
Góðir dagar í Skotlandi
Sofus leitaði sær til Glasgow í Skotlandi. Hann kallar Glasgow eitt magiskt stað og hann hevur miklan alsk til Skotland enn í dag. Í Glasgow starvaðist hann í tvey ár hjá Scottish Cooperative Wholesale Society. Hann minnist hetta sum sínar bestu dagar. Hann vildi fegin halda fram í starvinum, og tey vildu eisini fegini hava, at hann varð verandi, men hann fekk ikki arbeiðsloyvið. Tí noyddist hann heim aftur. Nógv fremmandafólk kom til Bretlands í árunum eftir kríggið, so trupult var at fáa arbeiðsloyvið. Tað gjørdi heldur ikki støðuna betur, at Scottish Cooperative Wholesale Society stuðlaði Labour, og teir konservativu sótu í stjórn. Sofus hevur vitjað aftur í Skotlandi javnan. Hann leggur ikki skjól á, at hetta er eitt land, ið eigur eitt serligt pláss í hansara hjarta.
Silgdi við fiski
Heimaftur komin til Føroyar arbeiddi Sofus eitt sindur fyri D.P. Danielsen, og fekst við leyst og fast. Hann fór í 1957 til Aberdeen at royna eydnuna. Men treivst ongantíð veruliga har, so tá nakrir mánaðar vóru farnir fór hann aftur til Føroyar, at arbeiða fyri Samvinnufelagið og Fiskimannafelagið. Hann varð settur sum troubleshooter og fekst við fiskin frá útróðrinum í Grønlandi. Hann sigldi við farmaskipum niður til evropeiska marknaðin við fiskinum og hevði ábyrgd av at ansa eftir fiskinum, takað sær av trupulleikunum, um okkurt var áfatt við góðskuni og syrgja fyri, at eingin snýtti føroyska seljaran. Her var talan um túrar m.a. til støð sum Grikkaland, Napoli og Rom.
Reiðari í 40 ár
Í 1961 gjørdist hann reiðari á Havsøka. Hann segði hetta starv frá sær í 1967 og gjørdist reiðari á Pálli. Her byrjaði samstarvið við Demmus Hentze, ið átti skipið og var skipari á tí. Hetta samstarv helt í 32 ár, og hóast Pállur varð skiftur út við Hoyvíking, so hildu Sofus og Demmus fram við somu leiklutum. Sofus sigur, at Demmus gav honum fríar teymar. Hetta trivust teir báðir væl við. Hetta er kanska heldur ikki so løgið. Tí tey 40 árini Sofus fekst við reiðaravirksemið hevði hann ikki reyð tøl á einum einasta roknskapi. Hetta hóast tíðirnar og fiskiskapurin hava verið skiftandi.
Yrkið í fíggjarheiminum
Í 1963 varð Búskaparráðið sett á stovn, Sofus var við frá byrjan. Hann røkti henda álitissess fram til 1992. Í tíðarskeiðinum 1980-92 sat hann sum formaður í ráðnum.
Í árunum 1964-70 virkaði Sofus sum fiskaútflytari. Hann seldi fisk fyri nøkur skip, ið ikki vóru undir Fiskasøluni, hetta var eftir áheitan frá Løgmanni Hákuni Djurhus, ið bað hesi fiskiskip um at selja fiskin í felag. Hetta starv gavst Sofus við í 1970, tá táverandi stjórin í Føroya Banka bað hann um at koma í starv sum grannskoðari hjá bankanum. Hetta starv røkti Sofus fram til 1987, tá hann fór frá. Miðskeiðis í 80’árunum, royndi Sofus sum grannskoðari hjá bankanum at senda boð til Den Danske Bank, um at sum gongdin var, fór at verða galin endi, men Revisiónschefurin vildi ikki bera boðini víðari, greiður Sofus frá.
Áhugin fyri listini
Í 1961 keypti Sofus sín fyrsta málning, og hevur líka síðan hetta samlað list, serliga útvalda føroyska list. Áhugin fyri myndlistini kom síðst í fimti árunum. Hesa tíðin gekk hann inn í hús, har nógvir málningar hingu og hesir vaktu hansara ans. Um sama mundið gjørdist hann vinmaður við Nonnegaard, ið var stjóri í Føroya Banka. Nonnegaard hevði stóran áhuga í myndlist og hetta smittaði. Saman við Hanus við Høgadalsá, settu Sofus og Nonnegaard eina ávísa upphædd um mánaðin av til at keypa listaverk hjá útvaldum listamonnum, m.ø. Ingálvi av Ryeni. Teir deildu síðan listaverkini í millum sín.
Áhugan fyri myndlist hevði Sofus felags við konu sína Gunnhild, ið hann giftist við í 1965. Gunnhild hevði sjálv málað sum yngri, og í húsunum á Tinghúsvegnum vóru longu, tá Sofus flutti inn listaverk av málarum sum Waagstein og Mikines. Tey høvdu sostatt bæði nógva gleði av listini, ið tey samlaðu sær gjøgnum árini heilt upp til 1999, tá Gunhild andaðist.
Høg góðskukrøv
Sofus hevur eisini stóran áhuga í aðrari list, bæði tónlist og bókmentum. Hann er kendur fyri sínar onkuntíð heldur bersøgnu meiningar og setur høg góðskukrøv. Hetta hevur verið við til, at gera savnið hjá Sofusi, til ivaleyst tað mest forkunnuga og spennandi privata listasavnið í Føroyum.
Hetta er list, sum hann hevur savnað ígjøgnum eitt langt lív sum listasavnari. Við útvaldum listaverkum av m.ø. Samuel Joensen Mikines, Poul Horsdal, Elinborg Lützen, Jack Kampmann og Frimod Joensen umframt nógv listaverk av Ingálvi av Reyni.


text:
Samtyktir frá bygdarráðsfundi mánadagin 4. september 2017 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Semja er um, at útseta málið viðv. minnisvarðanum til komandi vár.
2.
Tikið verður undir við skjalinum um bygging, sum ikki krevur byggiloyvi.
3.
Samtykt er at taka av tilboðnum frá Suðuroyar Sparikassa um umfíggjan av lánum.
4.
Samtykt er ikki at blíva limur í Listaleypinum í ár.
Samtykt er ikki at stuðla Wisdom from the roots.
Samtykt er at stuðla Seyðasýningini.
Samtykt er ikki at stuðla Tvøroyrar Billiardfelag.
Samtykt er ikki at stuðla Krabbameinsfelagnum.
Samtykt er at stuðla Deyvafelagnum.
Samtykt er at stuðla Hvistuni.
5.
Kunnað var um tilboð frá Nema.
Ferðafrásøgn var frá túrinum hjá Dagtilhaldinum í Sandoynni 29 – 30 mai 2017.
Kunnað var um Formansfrágreiðingina 2017 hjá Suðuroyar ferðavinnufelag.
Kunnað var um skattainntøkur fyri juni 2017, kr: 772.001 og um skattainntøkurnar
fyri juli 2017, kr. 710.519
Porkeris Bygdarráð.


text:
Móses
Móses (hebraiskt: מֹשֶׁה, latín: Moyses, grikskt: Mwϋσῆς) var profeturin, ið førdi ísraelsfólk úr trældómi egypta og leiddi tað fram at tí lovaða landinum. Hann fekk tey tiggju boðini frá Guði og var lóggevi Ísraels. Móses er týdningarmesti persónurin í fimm teim fyrstu bókunum í Bíbliuni, sum umframt at verða nevndar Mósebøkurnar ella Tora, eisini verða nevndar Genesis (1.), Exodus (2.), Leviticus (3.), Numeri (4.), og Deuteronomium (5.). Vanliga varð sagt, at Móses skuldi hava skrivað, men granskarar halda tær vera settar saman av nógvum yngri tekstum. Í Gamla Testamenti er Móses átrúnaðarligur og verðsligur leiðari ísraelsfólksins; hann varð føddur í Egyptalandi, meðan ísraelsfólk dvaldist har í trældómi [1], men eftir boðum frá Guði og við hansara hjálp leiddi hann fólkið til lovaða landið Kánáan; sjálvur doyði Móses, áðrenn tey náddu Kánáan [2], men tá hevði hann nevnt Jósva til eftirmann sín [3]; á Sinaifjalli tók hann ímóti teimum tíggju boðunum, sum gjørdust grundarlag undir átrúnaðarligu og verðsligu lógunum ísraelsfólksins. [4] Eisini gav hann ísraelsfólki nógvar aðrar lógir og sameindi fólkið til eina tjóð, eftir boðum Guðs. Enn tann dag í dag halda jødarnir seg til hesar lógir, sum eisini fevna um tey tíggju boðini, ið eru av størsta týdningi fyri kristin. Hugtikin av undranarsomu hendingunum í lívi hansara, hava listafólk í øldir skapað stór listaverk.
Innihaldsyvirlit
[rætta | rætta wikitekst]
Av hebraiskum Mosheh um grikska sniðið Mōusēs (Mwuσής), helst upprunaliga úr egyptiskum, møguliga av navnorðinum mes, mesu 'sonur', sama rót sum seinni liður í nøvnum sum Tutmosis og Rameses 'føddur av (einum ávísum gudi)'; eisini tulkað at merkja 'drigin úr.
Fyrstu árini[rætta | rætta wikitekst]
Patriarkarnir Ísakur, Jákup og Ábraham vóru forfedrar Mósesar. Tá ið hungursneyð hótti Kánáanland, fór abbasonur Ábrahams, Jákup, til Egyptalands við øllum húsi sínum. Summir søgufrøðingar halda, at hetta man hava verið í Nýggja egyptiska kongsdøminum frá um 1570 f.Kr., tá ið fleiri máttmiklir fáraoar hvør eftir annan ráddu fyri hesum stóra ríki. Sonur Jákups, Jósef, var høgt í metum í Egyptalandi, men so við og við vórðu ísraelsfólk alt meira kúgað. Bíblian greiðir frá, at Móses bjargaði teimum úr trældómi. Móses varð føddur í teirri tíðini í 1300 f.Kr., tá ið fárao hevði givið boð um, at øll nýfødd dreingjabørn hjá hebrearunum skuldu druknast. Foreldrini eru hebraisk, Jochebed og Amram. Móðirin fjaldi hann í tríggjar mánaðir, so legði hon hann í eina kurv og læt hann liggja eftir millum sevini við Nilánna í Egyptalandi. Dóttir fáraos fann barnið. Bíblian sigur, at hann græt, og hon blotnaði. [5] Systir Mósesar, Miriam, ið var har í nánd og eygleiddi, fekk sagt, at hann kundi verða fostraður upp hjá hebreiskari konu. Kongsdóttirin játtaði, og systirin Miriam leyp av stað eftir mammuni. Á henda hátt kom Móses aftur til mammu sína og var hjá henni, til hann var nóg gamal at vera í kongsins hús. Tá ið hann var tilkomin, tók dóttir fáraos hann til sín og kallaði hann Móses, ið merkir “eg dró hann upp úr vatninum”. Móses var av ætt Levis, ið var triði sonur Jákups. Siðst í 1300 f.Kr. gjørdi fárao (helst Ramses II) av, at tað vóru ov nógvir hebrear í Egyptalandi og gav boð um, at øll teirra fyrstføddu dreingjabørn skuldu sláast í hel. Søgnin sigur, at Móses var hjá mammuni í uml. tvey ár, áðrenn dóttir fáraos tók hann aftur til sín. Móses var aldur upp og lærdur sum tað sømdi seg einum egyptiskum prinsi. Halgabók nevnir einki um hetta tíðarskeiðið; søgur hansara barnadagur eru at finna í Midrasj, eitt savn av jødiskum tekstum, ið vóru skrivaðir til tess at hjálpa lesaranum til at skilja Bíbliuna.
Móses flýggjar til Midianlands[rætta | rætta wikitekst]
Móses skal hava verið síni fyrstu 40 ár í egyptisku hirðini. Tað verður hildið, at í hesum tíðarskeiði hevur hann fingið at vita, at hann var hebrei. Hetta kann vera orsøkin til, at hann drap egyptan, sum bardi hebraiskan mann. [6] Móses flýddi síðan til Midianlands, útnyrðingsstrondina í dagsins Saudi-Arábia, at krógva seg fyri fárao, ið ætlaði at beina fyri honum. Nú var hann í Midianlandi tey næstu 40 árini. Ein dagin hvíldi Móses seg við ein brunn í Midianlandi. Tá komu eisini hagar døtur Jetros, ið var prestur har, eftir vatni. Nakrir hirðar komu framvið og ætlaðu at reka genturnar burtur, men Móses kom teimum til hjálpar. Síðan oysti hann teimum vatn upp í íløtini og gav dýrunum. Tá ið døturnar komu heim, greiddu tær faðir sínum, Jetro, frá um egyptiska mannin, sum kom teimum til hjálpar við brunnin. Jetro bað døturnar bjóða manninum heim sum tøkk fyri góðgerðina. Móses tók við innbjóðingini og varð búgvandi hjá Jetro. Síðan giftist Móses við einu dóttrini, Zapporu, og við henni fekk hann tveir synir. Hesa tíðina, meðan Móses var í Midianlandi, hevði ísraelsfólk tað ringt í Egyptalandi.
Ein dagin, sum hann sat hjá seyði hjá verfaðirinum Jetro, sá hann ein runn standa í ljósum loga á Sinaifjalli (Hórebsfjalli). Tá ið Móses fór nærri at vita, hoyrdi hann Guðs rødd úr runninum, og hon segði, at hann mátti fara aftur til Egyptalands at hjálpa tjóð sínari, tí trælkaða jødisku ísraelsfólki. “Tú skalt føra tey út úr líðingunum”, greiddu Guð Mósesi frá, “til land, sum flýtur í hunangi og mjólk”. [7] Tað var tað landið, ið fyrr varð lovað Ábrahami, sum var ættfaðir Mósesar. Guð opinberaði eisini navn sítt fyri Móses, tá ið hann segði “eg eri tann, sum eg eri”, ella á hebraiskum יהוה (JHVH, Jahve ella Jehova), Guð feðra hansara. Guð beyð honum at fara aftur til Egyptalands og fría fólkið, men Móses bønaði Guð at senda onkran annan, tí hann var so tungdur fyri málinum. Tá ilskaðist harrin og bað Móses fáa sær bróðurin Áron til talsmann. Síðan búði hann seg til við øllum húski sínum og fór til Egyptalands. Har hitti hann Áron aftur.
Tær tíggju plágurnar[rætta | rætta wikitekst]
Við boðum frá Guði fóru Móses og bróðirin Áron til Egyptalands at biðja fárao loysa ísraelsfólk úr trældómi. [8] Fyrsti fundurin millum Áron, Móses og fárao gav einki úrslit. Aðru ferð vildi fárao síggja okkurt tekin. Áron tveitti stavin, og hann gjørdist til ein orm. Gandakallur fáraos gjørdu tað sama, men ormur Árons gloypti teimum. Men fárao vildi framvegis ikki loyva ísraelsfólki at fara. Dagin eftir kom Móses aftur og brúkti sama stav at gera vatnið í Níl til blóð, men heldur ikki hetta viðaki fárao. Tá ið fárao noktaði, sendi Guð egyptum tíggju plágur. Fyrst gjørdist vatnið í Níl til blóð, síðan komu óteljandi mongdir av mýggjabitum, bitflugum og froskum. Síðan komu fenaðardrepsótt, heglingur, myrkur, kýlasótt og ongsprettur. Tíggjunda plágan var tann ræðuligasta: øll frumborin í Egyptalandi skuldu doyggja, eisini bæði dýr og børn. Undan tíggindu pláguni hevði Guð sagt Mósesi, hvat ísraelsfólk skuldu gera. Hvørt húski skuldi ofra lamb og smyrja blóðið á duratræ og durastavir. Síðan skuldu tey steikja kjøtið væl og eta tað aftur við ósúrgarðum breyði og beiskum urtum. Máltíðina skuldu tey njóta ferðabúgvin við stavi í hendi. Tá ið frumbornu egyptisku børnini vórðu dripin, leyp oyðandi eingil Guðs húsini hjá ísraelsfólki um. Blóðið av lambinum var bjargingin. Hesin tilburðurin er upprunin til jødisku páskahátíðina Pezach.
Tá náttina, tá ið tíggunda plágan kom, gav fárao Ároni og Mósesi boð um at savna fólkið og rýma úr Egyptalandi. Ísraelsfólk tóku so síni ósúrgaðu breyð, fingu sær klæðini og tóku við sær egyptisku silvur- og gullgripirnar, so sum Móses hevði sagt. Ísraelsfólk fóru so til gongu úr landinum við øllum fenaðinum. Halgabók sigur, at í tali vóru tey “okkurt um seks hundrað túsund menn, umframt konur og børn”.
Ígjøgnum Reyðahav[rætta | rætta wikitekst]
So slapp ísraelsfólk avstað, og tey flýddu eystureftir til Kánáanland (lovaða landið, Ísrael). Hetta var byrjanin til tann stóra flóttan úr Egyptalandi. Móses skipaði fyri øllum eftir Guðs boðum. Tá ið fárao frætti, at ísraelsfólk vóru farin úr landinum, broytti hann støðu og sendi herin eftir teimum. Men Guð førdi Móses og fólkið gjøgnum oyðuna. Um dagin gingu tey eftir skýstólpa og um náttina eftir eldstólpa. Móses førdi tey gjøgnum oyðimørkina til tað, sum verður hildið at vera Reyðahav. Egyptiski herurin elti tey, tí fárao iðraði seg nú um at missa allar sínar jødisku trælir. Tá ið tey koma til havið, rætti Móses hondina út, og á undursaman hátt skilti vatnið seg sundur. [9] Ísraelsfólk gekk turrskøtt yvirum, men tá ið egyptar ætlaðu sær aftaná, rætti Móses aftur hondina út, og nú floymandi vatnið innaftur. Bíblian sigur, at allur herurin druknaði. Tá ið ísraelsfólk vóru komin yvirum í øllum góðum, skipaði Miriam, systir Mósesar, fyri hátíðarhaldinum. Miriam var profetkona og høgt í metum. Hon tók tá eina trummu í hond og dansaði og sang, og allur kvinnurnar tóku undir við henni, tá ið hon skipaði og kvað.
Á longu leiðini til Kánáanlands troyttaðust ísraelsfólk av oyðimørkini og gramdu seg fyri Mósesi. Við einum undri fekk Móses tað beiska vatnið í einari oasu at smakka væl, men svongdin nívdi eisini. [10] So sendi Guð teimum manna og lynghønur at eta. Manna-kornið fall á jørðina eins og døgg, og hugsanin um hetta breyð av himni hugtók m.a. mangan listamannin í renesansutíðini. Tað var sera tvørligt hjá ísraelsfólki at koma ígjøgnum oyðimørkina, og Móses fekk seg mangan royndan. Tá ið tey høvdu fingið manna av himni, fóru tey aftur at gremja seg um, at einki vatn var. Móses vendi sær til Guð, og málið varð loyst við undirsamari hending. [11] Vatnið, sum vellir úr klettinum gjørdist enn eitt vældámt evni í listini.
Móses fær lógir Guðs[rætta | rætta wikitekst]
Hendingarnar á Sinaifjalli í Egyptalandi eru millum tær týdningarmestu í lívi Mósesar. Í frásøgnini um tilburðirnar leggur Bíblian stóran dent á týdningin, ið hann, sum eisini var profetur, hevði í tí, sum fór fram. Tað var bara hann, ið kundi tala beinleiðis við Guð og bera fólkinum tey guddómligu boðini. [12] Tey tíggju boðini voru rist á tvær steintalvur, sum vóru løgtalvurnar. Harumframt fekk Móses nógvar aðrar lógir, sum eru nevndar sáttmálabókin. Bíblian greiðir frá, at ísraelsfólk høvdu reikað um í oyðimørkini í tríggjar mánaðir, tá ið tey fingu sær legu undir Sinaifjalli. Tað var heilaga fjall Guðs, við hvørt nevnt Hóreb. Fjallið eitur í dag Jebel Musa, t.e. fjall Mósesar á arábiskum. Tá ið Móses fór niðan á fjallið, segði Guð honum, at hann kom aftur um tríggjar dagar. Triðja dagin fjaldi stórt skýggj Sinaifjall, og toran gekk, og snarljósini skygdu. Síðan hvøll lúðraljóð, og fólkið skalv av ræðslu. [13] Tá ið Móses fór upp aftur á fjallið, gav Guð honum tey tíggju boðini at bera fólkinum. Síðan gav hann Mósesi nógvar aðrar lógir, sum ísraelsfólk skuldu lýða. Tað vóru reglur at ganga eftir í vanliga lívinum, og tær hava framvegis stóran týdning fyri jødar.
Tey tíggju boðini[rætta | rætta wikitekst]
- Fyrsta boð: Tú mást ikki hava aðrar gudar enn meg.
- Annað boð: Tú mást ikki misbrúka navn harrans Guds tíns.
- Triðja boð: Mins til at halda hvíludagin heilagan.
- Fjórða boð: Æra faðir tín og móður tína.
- Fimta boð: Tú mást ikki drepa.
- Sætta boð: Tú mást ikki dríva hor.
- Sjeynda boð: Tú mást ikki stjala.
- Áttanda boð: Tú mást ikki bera rangan vitnisburð ímóti næsta tínum.
- Níggjunda boð: Tú mást ikki girnast hús næsta tíns.
- Tíggjunda boð: Tú mást ikki girnast konu næsta tíns, ei heldur træl hansara, trælkvinnu hansara, neyt hansara, esil hansara, ella nakað, ið næsti tín eigur.
Fólkið tilbiður gullkálvin[rætta | rætta wikitekst]
Tá ið Móses fekk lógirnar frá Guði, var hann á Sinaifjalli í 40 dagar, men fólkið kendi ongan frið á sær og vendi aftur til heiðinskapin. Tey bóðu Áron gera ein gud, ið kundi leiða tey víðari, og hann læt stoypa ein gullkálv av gripum teirra. Tá ið fólkið sló ring um avgudin, gjørdist Guð vreiður og beyð Mósesi at fara oman aftur til fólkið. Móses bað Guð fyrigeva fólkinum og ikki lata vreiðina ganga út yvir tey, ið høvdu brotið boðið “tú mást ikki gera tær skurðgud”. Tá ið Móses sá fólkið dansa um gullkálvin, varð hann so rúkandi óður, at han smildraði løgtalvurnar sundur. [14] Síðan hirdi hann gullkálvin í eldin og muldi hann í dust, rørdi tað út í vatnið og læt ísraelsfólk drekka. Seinni beyð Guð honum at gera tvær nýggjar steintalvur líkar teim fyrru. Tá ið Móses hitti harran á øðrum sinni á Sinaifjalli, ritaði Guð tey tíggju boðini á nýggju talvurnar.
Deyði Mósesar[rætta | rætta wikitekst]
Ísraelsfólk høvdu reikað um í oyðimørkini í næstan 40 ár, tá ið tey komu at Jórdanánni. Móses, ið nú var 120 ára gamal, visti, at hann fór ikki at føra fólkið um ánna og inn í tað lovaða landið Ísrael. Tá ið hann hevði skrivað alt, sum Guð hevði boðið honum, savnaði hann fólkið saman. Hann beyð teimum farvæl og ávaraði tey um, at onkuntíð mundu tey fara frá Guði. Síðan kvæð hann lovkvæði fyri teimum og vælsignaði ættir Ísraels. So fór hann niðan á fjallið Nebo, haðan hann sá inn í tað lovaða landið, og har uppi doyði hann. Áðrenn hann doyði, valdi Móses Jósva til sín myndiga eftirmann, og Guð setti hann at leiða fólkið inn í tað lovaða landið. [15] Móses valdi sær eisini ein mann úr hvørjari av teim 12 ættum Ísraels at kanna Kánáanland, ið Guð hevði lovað teimum. Teir vóru sendir at vita, hvussu landið, fólkið og jørðin vóru. Tá ið teir komu aftur, søgdu teir, at landið fleyt í mjólk og hunangi, og vístu fram ávøksturin, teir høvdu aftur við sær. Guð segði við Móses “nú havi eg latið teg líta at tí við egnum eygum, men yvir hagar skal tú ikki koma”. Móses fór tá niðan á fjallið Nebo, og Guð læt hann síggja inn í landið. Síðan doyði Móses uppi á Nebofjallinum.
Aðrir átrúnaðir[rætta | rætta wikitekst]
Koranin, heilaga bókin hjá muslimum, sigur frá um Musa (Móses), og samráðingar hansara við fárao. Jødar nevna hesar Mósebøkur Tora ella lógin. Tær verða eisini umtalaðar sum Pentateuken, t.e. fimm skriftrullur.
Keldur[rætta | rætta wikitekst]
- https://snl.no/Moses
- http://www.denstoredanske.dk/Sprog,_religion_og_filosofi/Religion_og_mystik/Gamle_testamente/Moses


text:
Tóra er Føroya sterkasta kvinna
ítróttur18-11-2017 - 10:45 - Jóanis Albert Nielsen
Í gjár byrjaði Burn Showdown í høllini á Hálsi í Havn. Fyrst á skránni var, at finna Føroya sterkastu kvinnu. Tóra Martinsdóttir úr Sandavági vann kappingina, og tað var ikki fyrr enn í seinastu kappingini millum tær tríggjar kvinnurnar, Tóru Martinsdóttir, Armgarð á Regni og Jónu Nicolajsen, at Tóra avgjørdi kappingina. Tóra kláraði í greinini deadlift at lyfta 172,5 kg. Persónliga meti hjá Tóru áðrenn kappingina var 157,5 kg.
Sí myndir frá kappingini her, og sí filmsbrot her.
Í kappingini Stongman var tað Big Z úr Litavia sum vann kappingina. Big Z er 191 cm langur og vigar 180 kg. Somuleiðis sum hjá kvinnum, so var vinnarin ikki funnin fyrr enn í seinastu greinini. Tá ið Big Z klárað at koppa Bjarna Nielsen úr Havn.


text:
Tíðindasavn
Ruddingardagur 16.05.2018
Ætlanin er, at árligi ruddingardagurin á Viðareiði verður mikukvøldið 16. mai frá kl. 17:00 til 21:00 Vit møtast í skúlanum, har vit bjóða ...
Spónhyljarnir
Kommunan er varug við, at børn hava frægd av at fara oman í Spónhyljarnar. Hetta er at gleðast um, tí endamálið við Spónhyljum er, ...
Áheitan frá IRF um, at øll húsarhald fáa sær ruskstativ
IRF heitir á allar borgarar í limakommununum um at fáa sær ruskstativ til húsarhaldsruskið – til frama fyri bæði umhvørvi og ruskinnsavnarar. Reglugerð ...
NBH raðfestir tíðarhóskandi bústaðartilboð á eldraøkinum
Seinastu dagarnar hevur bygginevndin í Norðoya Bú- og Heimatænastu verið á ferð Danmark og í Reykjavík. Hugt hevur verið eftir ymiskum sløgum av eldraplássum, sum ...
Reglugerð til Hvannasunds Havn
Hendan reglugerðin er galdandi fyri allar bátar, sum hava fingið nýtslurætt til bátapláss í Hvannasunds Havn. Tað er Hvannasunds Havn, sum umsitur bátaplássini. ...
Brenna bál á nýggjárinum ?
Borgarar, ið ætla sær at brenna bál á nýggjárinum, skulu skrásetast hjá Sløkkiliðnum. Her er vegleiðing til skráseting og bálbrenning.Ætlar tú at brenna bál nýggjársaftan, ...
Jólatræið á Viðareiði verður tendrað mikukvøldið 13. des.
Jólatræið á Viðareiði verður tendrað mikukvøldið 13. desember kl. 19.Gunrið Kallsberg flytir fram røðu, og pakkar verða til børnini.Øll eru hjartaliga vælkomin.Viðareiðis kommuna. ...
Til allar bátaeigarar í Hvannasunds havn
Hervið verður boðað frá, at Hvannasunds havn frá 01. januar 2018 fer at seta nýggja skipan í verk viðvíkjandi bátaplássum. Leigusáttmáli skal undirskrivast fyri hvørt ...
Broyting í byggisamtyktini fyri Viðareiðis kommunu
Kunngerð Broytingar í byggisamtyktini fyri Viðareiðis kommunu Við heimild í Løgtingslóg nr. 13 frá 21. ...
Rottangatøming á Viðareiði
Fólk frá reinsitænastuni hjá IRF fara at tøma rottangar á Viðareiði í komandi viku. Byrjað verður mánadagin 2. oktober.IRF heitir á fólk á Viðareiði um ...
Kunnandi fundur um arbeiði í tunlunum Norður um Fjall
FERÐSLUTRYGD: Í næstum fer SEV undir at leggja kaðlar gjøgnum tunlarnar Norður um Fjall. Neyðugt verður tí at stongja tunlarnar um náttina, meðan arbeitt verður. ...
Ung í arbeiði 2017
Viðareiðis kommuna fer at skipa fyri ung í arbeiði í summar.Arbeiðið er ætlað ungum viðingum, sum eru fødd í 2000-2003 og verður í fyrstu ...
Ruddingardagur 17. mai kl. 17:00-21:00
Vit møtast í skúlanum, har vit bjóða okkurt til matna kl. 17:00. Farið verður síðani at rudda í allari bygdini. Handskar og sekkir verða ...
Earth Hour á Viðareiði
Martin Joensen vitjar á Viðareiði ... Komandi leygarkvøld verður altjóða tiltakið "Earth Hour" hildið í býum kring allan heimin. Kommunan hevur tikið stig ...
Nýtt graslíki á vøllin á Viðareiði
Viðingar fáa um stutta tíð aftur ein graslíkisvøll. Í einari av ódnunum, sum leikaðu á í fjør, fór vøllurin, sum liggur við síðuna av Hotel ...


text:
Privestor Fondsmæglerselskab A/S og Tidsskriftet FinansNyt A/S nú partur av Eik-samtakinum8/7/2007 Eik-samtakið styrkir støðu sína í Danmark við at keypa fyritøkurnar Privestor Fondsmæglerselskab A/S og Tidsskriftet FinansNyt A/S
Eik hevur í einari børsfráboðan í dag boðað OMX-virðisbrævamarknaðunum í Íslandi og Keypmannahavn frá, at dótturfelagið, Eik Bank Danmark A/S, hevur gjørt avtalu um at keypa fyritøkurnar Privestor Fondsmæglerselskab A/S og Tidsskriftet FinansNyt A/S.
Við keypinum styrkir Eik støðu sína á danska marknaðinum, og serliga økini Asset Management og Private Banking í dótturbankanum verða styrkt.
Tey bæði feløgini verða skjótast møguliga løgd saman við Eik Bank Danmark.
Privestor Fondsmæglerselskab A/S hevur drúgvar royndir við at veita íleggjarum ráðgeving um íløgur í sonevndar hedge-grunnar, partabrøv og lánsbrøv. FinansNyt A/S hevur til endamáls at veita íløguráðgeving, marknaðarviðmerkingar og handilstilmæli. Felagið gevur út tíðarritið FinansNyt.
Keypið av Privestor og FinansNyt skal síggjast í ljósinum av strategiini hjá Eik um at styrkja støðu sína í Danmark. Eisini skal keypið síggjast í ljósinum av, at Eik í mai keypti størsta danska internetbankan, SkandiaBanken.
”Við Privestor og FinansNyt verða førleikarnir innan greining og íløguráðgeving styrktir upp aftur meira, og vit fáa eina røð av nýggjum produktum, sum koma kundum í øllum samtakinum til góðar”, sigur Marner Jacobsen, forstjóri í Eik.
Tak niður:
» Stock Exchange Announcement 18/2007 (PDF 42kb)
» Fondsbørsmeddelelse 18/2007 (PDF 37kb)
Les meira á hesum heimasíðum:


text:
Metnógvar umsóknir um granskingarstuðul
Granskingarráðið hevur fingið metnógvar umsóknir um granskingarstuðul í ár. Tá freistin at søkja stuðul úr Granskingargrunninum var úti í gjár, vóru 48 umsóknir komnar inn. Tað er tað mesta nakrantíð. Í fjør søktu 35 um granskingarstuðul.
Meira enn tvær ferðir so nógvar kvinnur sum menn hava søkt um stuðul. 34 kvinnur og 14 menn standa sum verkætlanarleiðarar í umsóknunum.
Næstan helvtin av umsóknunum er til ph.d. verkætlanir. Hin helvtin er til aðrar styttri ella longri verkætlanir.
Umsóknir eru bæði frá føroyskum og útlendskum granskarum. Flestu umsóknirnar eru frá føroyingum, ið búgva uttanlands ella í Føroyum, men fleiri eru eisini frá útlendingum, ið búgva í Føroyum, og nakrar fáar eru frá útlendingum, ið ikki búgva í Føroyum.
Treytin fyri at fáa stuðul úr Granskingargrunninum er, at umsøkjarin skal vera føroyingur, ella at verkætlanin skal hava tilknýti til føroyskar granskingarstovnar ella á annan hátt hava týdning í føroyskum høpi.
Serliga nógvar umsóknir vóru hesaferð til verkætlanir innan heilsuøkið. Nógvar umsóknir vóru eisini til verkætlanir innan mentan og innan náttúrutilfeingi.
Nú verður farið undir at kanna umsóknirnar fyri at vita, um tær lúka formligu treytirnar. Síðani skulu útlendskir serfrøðingar finnast, sum skulu meta um vísindaligu góðskuna í umsóknunum. Endaliga viðgerðin av umsóknunum verður í seinnu helvt av mai.
Granskingargrunnurin hevur 7 milliónir tøkar at býta út til granskingarverkætlanir í hesum umfarinum.
Frá 1. apríl fær Granskingarráðið fæið í Sjúkrakassagrunninum at umsita. Tað fer at geva teimum nógvu, ið vilja granska innan heilsuøkið, nýggjar møguleikar at fáa fígging.
Tilsamans eru gott 130 verkætlanir stuðlaðar úr Granskingargrunninum, síðani hann var settur á stovn. Yvirlit og status yvir allar verkætlanir, sum hava fingið stuðul til og við 2013 sæst her


text:
Sp/f Univice í Runavík hevur fingið umhvørvisgóðkenning til sítt virksemi á Rókahavnini. Univice byggir bátar úr plasti við glastrevjum. Flestu bátarnir verða seldir til grønlendska marknaðin.
Í framleiðsluni verða evni sum styren, herdari, voks og paraffinloysingur nýtt. Í góðkenningini er dentur lagdur á, at kemikalii verða goymd rætt og at luftútlát verður leitt burtur á rættan hátt. Eisini er dentur lagdur á, at burturkast verður burturbeint á rættan hátt.
Umhvørvisgóðkenningin setur eisini m.a. krav um árliga umhvørvisfrágreiðing, har virkið skal greiða frá árligari nýtslu av kemiskum evnum og møguligum dálkingaróhappum og nøgdina av burturkasti um ári.
Avgerðin kann kærast til Heilsu- og innlendismálaráðið.
Kærurætt hava tey, sum avgerðin hevur ein týðandi og persónligan týdning fyri.
Møgulig kæra skal sendast Umhvørvisstovuni, Traðagøta 38, FO-165 Argir, ella til us@us.fo, og skal vera Umhvørvisstovuni í hendi í seinasta lagi mikudagin 20. september 2017.
Um tú vil hava meira at vita, ert tú vælkomin at seta teg í samband við Vivie Kirke Davidsen, telefon 342400 ella us@us.fo
« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018


text:
Her er innbjóðingin til Føroyameistarastevnuna á langgeil 2018, sum verður í Páls Høll í Vági hin 8. til 10. juni 2018. Hetta verður okkara triðja FM á langeil í røðini, síðani vit í 2015 fingu okkara fyrsta føroyska langhyl, og sum vant eisini síðsti møguleiki at klára kravtíð til altjóða meistarastevnur í summar, sum í ár eru EJM í Helsinki, NMU í Riga og EM í Glasgow.
Innbjóðingin varð send feløgunum hin 17. mai, og skulu tilmeldingarnar sambært henni vera inni í seinasta lagi hin 31. mai.
Eitt yvirlit sæst her yvir fráboðaðar kravtíðir, til nevndu altjóða meistarastevnur í summar. Formella úttøkan verður fyrst aftaná FM á langgeil 2018, men longu nú sær tað rættiliga lovandi út, við evnaríkum kandidatum til allar tríggjar stevnur.
Katie Ledecky setti í gjár stórt nýtt heimsmet í 1500 metra frísvimjing á langgeil, tá ið hon á TYR Indianapolis Pro Swim Series í Indianapolis svam teinin uppá 15:20.48. Hon átti sjálv heimsmetið á 15:25.48, frá HM í Kazan í 2015.
FINA hevur kunngjørt hetta skjal um kravtíðir til Olympisku Leikir 2020 í Tokyo, sum væl at merkja fyrst skal endaliga góðkennast í desember 2018. Fyri okkum føroyingar er tað mest áhugaverda, at Signhild Joensen úr Ægir hevur svomið skjótari enn kravtíðin í 200 metra ryggsvimjing!
Svimjisambandið og Ægir skipa nú 10. til 12. mai fyri Aldursbólkameistarastevnuna 2018, í Klaksvíkar Svimjihøll. Einir 118 svimjarar fara at kappast hesar tríggjar dagarnar, um at gerast meistarar í teimum aldursbólkum sum tey hoyra til. Continue reading So er tað Aldursbólkameistarastevnan 2018
Her er innbjóðing til svimjistevnu fyri svimjarar í bólki 1 til 4, sum Havnar Svimjfelag skipar fyri í Svimjihøllini í Gundadali, leygardagin hin 28. apríl 2018. Innbjóðingin varð send feløgunum hin 19. apríl.
Í dag eru 100 dagar til Evropameistarastevnuna 2018, sum verður søgulig við tað at hetta er fyrsta veruliga samskipaða EM í svimjing, rógving, fimleiki, súkkling, frælsum ítrótti, triatlon og golf. Glasgow og Berlin verða í felag vertir fyri hesi stevnu, soleiðis at tað í Berlin verða eini 1500 sum fara at kappast í frælsum ítrótti, og í Glasgow eini 3200 sum fara at kappast í hinum ítróttunum.
Tað er ikki eiti á jaligum afturmeldingum sum Svimjisambandið fær, nú aftaná fyrstu roynd at senda landsliðshóp til Bergen Swim Festival. Éitt er, at okkara bestu vunnu 9 heiðursmerki og settu 3 føroysk met og 5 juniormet; men hartil vóru tey 77% sum settu persónlig met, og 83% sum svumu sína bestu tíð í ár. Umframt at stemningurin var uppá tað besta, nú luttøkan eisini var partur av ítróttarsálarfrøðiligu verkætlanini til at byggja upp góðan liðanda.


text:
Í kvøld var eg í Havnar Bio og hugdi eftir nýggja danska heimildarfilminum Ekstra Bladet: Uden for citat (Mikala Krogh 2014). Ein elskuligur filmur um heilt vanlig fólk, sum elska sítt fak, hóast øll vón er úti og verri enn tað. Trúføst heilt niður í grøvina.
Tá eg keypti billet ein tíma undan sýning, otaði áskoðaratalið seg upp á fimm fólk. Tá filmurin byrjaði, eftir nakrar ótolandi føroyskar lýsingar við vánaligum ljóði og ongum lýsingarligum fokusi, hóast evnið var at keypa føroyskt, varð áskoðaratalið tvífaldað. Tíggju føroyingar. Í intima myrkrinum kundi eg telja ein úr Kringvarpinum, ein úr Miðlahúsinum og ongan frá endurreistu Dimmu, sum vildu síggja hugtakandi kærleikssøguna um fría orðið í fríum falli á heimligum lørifti. Og tað er ikki so løgið. Eingin biografur í landindinum brúkar eitt oyra til marknaðarføring av filmi. Tí møtir eingin at síggja nakað so fantastiskt sum heimildarfilm á bjørtum stórlørifti við besta ljóði. Elendiga føroyska lýsingin um at keypa føroyskt brúkar okkurt annað ljóð, sum er so hart og hvast, at tað er beinleiðis óbehagiligt. Men frumsýnda søgan um Ekstrablaðið er almenn og viðkomandi, ikki bara á danska Ráðhusplássinum, men eisini her hjá okkum, tí hon er um gomlu pappírsavísina sum miðil og vøru, ið hvørki lesarar ella lýsarar vilja hava, og so nýggju talgildu tøknina, sum øll vilja hava, men enn ikki vilja gjalda fyri. Í hesi útholaðu bíðistøðu verða allar søgur stýrdar av talgildum klikkum frá brúkarum. Lægsti felagsnevnari hjá homo sapiens. Tað fær álitiskvinnuna, hetjuna í filminum, frívilliga at siga upp á Ekstrablaðnum, tá sparast skal. Hon elskar søgur, at skriva og at bera tær fram fyri vitugum, lesandi fólki. Men sum hon sigur: "Tá alt skal vera um boppur, reyvar og den skøre skøre verden, so vil eg finna aðrar karmar at siga mínar søgur í". Journalisturin Anders-Peter Mathiasen (f.1959), sum útvið tjúgu ár arbeiddi á Ekstrablaðnum og tvær ferðirnar fekk Cavlingvirðislønina (1989 og 2004), er nú ummælari á filmstíðarritinum Ekko og skrivar soleiðis um aktuella filmin: "Det var Danmarks stærkeste avisbrand, der valgte at slå sig selv ihjel ved at skære sit indhold væk.”
Í filmaðu søguni kann mann stundum ivast, hví og hvussu Mikala Krogh (f.1973), sum er útbúgvin á Danska Filmskúlanum í 2001, er sloppin so tætt at blaðstjóranum, Poul Madsen (f.1962), og øllum medarbeiðarunum í góðum og illum. Sjálvur hevur blaðstjórin fyrr sagt, at “Vi kræver, at politikere og magthavere i det her land giver os adgang til deres inderste rum , og derfor synes vi også, at det er helt naturligt, at Ekstra Bladet gør det” (Ekstrablaðið 27. august 2014).
Gjøgnum allan filmin síggjast upplagstølini í fríum falli eins og ivasamar forsíður, sum toymið av allari makt roynir at brúka í desperatu søluni av eini útgingnari avís, sum blaðstjórin sjálvur tekur til. Filmurin sker inn á bein í einum kreppuraktum miðili, ið hevur 110 ár á baki. Frá at hava selt kvarta millión eintøk hvønn dag síðst í sjeytiárunum og 130.000 um aldarskiftið, eru tølini nú svunnin langt niður um 50.000 og falla enn. Hóast 800.000 brúkarar eru á netútgávuni, rinda bara 23.000 fyri avísina á netinum. Avísin sum vøra, finnur ikki sín marknað, óansæð hvussu góður ella ringur journalistikkurin er. “Avísin fer at doyggja í minari tíð sum journalistur”, sigur stjórin, ið eisini sær lýsingasøluna svíkja. Her er tað, at søgan gerst so sjarmerandi. Hesi fólk liva í teirra egnu verð, eini boblu, ið hevur eitt egið tíðarleyst skilvísi, sum uttanfyristandandi ikki skilja. Tey berjast og halda saman. Akkurát um hvat, er onkuntíð ilt at siga, ikki minst tá tey vitja heimbygdina hjá øðrum av sjómonnunum, sum sjórænarar í Somalia hava tikið til fanga.
Blaðið møtir ongum forstáilsi, og seinni fær blaðstjórin Pressenævnet uppá nakkan, og roynir sum ein forheraður smádrongur at snúgva sær undan skortfleingjuni og kravinum um at skriva eina rætting á forsíðuna. Aftur vísur hin meistarliga Mikala Krog við einum flugukamera á vegginum, hvør stirðil er í hesi redaksjón. Eingin. Heldur ikki tá tey mannsterk fara til New York at vitja danska íverksetan og hondbóltsspælaran, Jimmy Maymann (f.1971), sum síðani november í 2012 hevur verið forstjóri í The Huffington Post, sum m.a. telur 9.000 bloggarar og hópin av virksemi.
Eina løtu hugsi eg um sangin um Larsen, ið kundi havt verið umdoyptur til Sangen om Madsen: “Det sku' vær' så godt og så' det faktisk skidt,” í sjónleikinum Melodien der blev væk (1935), nú í tragikomiska leikinum Avisen der blev væk. Amerikanski filmsleikstjórin Andrew Rossi hevur á sama hátt lýst miðlar t.d. í filminum Page One: Inside the New York Times (2011), ið eins og nýggi danski heimildarfilmurin hevur funnið vegin inn í biografarnar. Tað er tað allar besta. At síggja henda film í biografi. Takk til Havnar Bio at unna okkum hetta einstaka upplívilsið. So er spurningurin, um tær tvær milliónir krónurnar, sum landstýrismaðurin við mentamálum nú vil geva privatu føroysku miðlunum, eru best brúktar til ein einvegis ferðaseðil til danska íverksetaran Jimmy Maymann í New York, ella sum eitt bygdamenningarátak at rinda húsaleigu fyri journalistar á útoyggj, so pressan, sum selur eina vøru, ið fá vilja hagreiða og enn færri vilja keypa í stórbýnum, kann hóra undan nøkur ár afturat. Í minsta lagi á bygd. Eftir rullutekstirnar hugsaði eg bara um Kingo: Nu flyr jeg til din naade. Hetta er svanasangur fyri prentaðan journalistikk, sum vit higartil hava kent hann, einki annað.


text:
William Heinesen- Myndlistamaður
- mai – 23. juli 2017
Listasavn Føroya
Fríggjadagin 5. mai kl. 16 letur framsýningin “William Heinesen – Myndlistamaður” upp á Listasavni Føroya.
Nils Ohrt, savnsstjóri, bjóðar vælkomin.
Malan Marnersdóttir, professari, setur framsýningina.
Svaboino við Angeliku Nielsen og Ólavi Jakobsen spæla nøkur løg.
Savnið bjóðar ábit.
Øll eru vælkomin.
Um framsýningina:
William Heinesen (1900-91) var fyrst og fremst orðlistamaður. Tað er einki at taka seg aftur í, men alt sítt lív var hann eisini virkin myndlistamaður og arbeiddi í tøkni so sum pastellkrit, tekning, málarí og pappírsklipp. Tær munnligu myndirnar í ritverki hansara fingu her fylgi av tí sjónliga.
Sjálvt um William Heinesen lítillátin kallaði seg sjálvan “billedmager”, var list hansara á høgum stigi. Tað er tó samstundis ein sannroynd, at rithøvundurin setti dám á myndlistamannin á tann hátt, at hansara myndir fyrst og fremst siga eina søgu, eru fabulerandi og stundum gera gjøldur burturúr onkrum.
Seinastu ártíggjuni av lívi sínum royndi William Heinesen seg við pappírsklippinum, har list hansara náddi eitt nýtt hámark, eisini í mun til originalitet.
Tey mest nágreiniligu og torgreiddu pappírsklippini hjá Williami Heinesen er ein røð við frábrigdum av einum violinleikara og eini dansandi gentu í einum fruktagóðum skógi, bæði nakin eins og í aldingarðinum í Eden. Eisini listaliga hoyra hesi klippini til tey glæsiligastu og best eydnaðu, bæði koloristiskt, prýðiliga og grafiskt.
Íblásturin til myndevnið kemur úr kendu skaldsøguni Glataðu spælimenninir (1975) hjá Williami Heinesen. Spælimaðurin er tann ungi, evnaríki Orfeus, meðan Tarira bæði er hansara dreymasjón og ein stevnismynd! Tá Orfeus til endans fer uttanlands, renna tær tvær útgávurnar av gentuni saman – dreymur og veruleiki eru endiliga sameindir.
Í pappírsklippinum ræður dreymaheimurin. Hendingin er tó ikki nevnd í skaldsøguni. Tarira minnir tó um eina lýsing av mammu Orfeus sum “ung og glað sum ein Afrodite nýliga komin á land.” Og fruktagóði og litríki skógurin í klippunum er ikki langt frá lýsingini av dreyminum hjá unga manninum, sum byrjar við: “tað byrjaði at kava við marglittum eldi, glæsiligar blómur sprettu.”
Pappírsklippið er bert eitt av teimum mongu listaverkunum – umleið 60 tilsamans – sum størsta partin av summarinum eru at síggja á Listasavni Føroya á eini framsýning, sum snýr seg um týðandi myndlistamannin William Heinesen.
At framsýningin er so stór í vavi er vegna ta stóru vælvild, sum Listasavnið hevur hitt, serliga frá teimum mongu privatu eigarunum. Tað er teimum at takka, at teirra gerandisgleði nú kann deilast við okkum øll.
Listasavn Føroya


text:
Sunnari og lekrari flak
Arni Zachariassen hevur lagt hesa uppskriftina út
16. mai, 2011
Bólkur: Fiskur Fiskarættir
Atkvøður:
Tilfar
4-6 toskaflak (ella líknandi hvítan fisk)
Salt og pipar
50 gr av smøri
50 gr av corn flakes
50 gr av rasp
4 sps olivinolja
2 sps persilla
2 sps (uml) blandaðar urtir (koriander, basilikum, timian og oregano, til dømis)
4 bátar hvítleyk
Uppskriftin er til 1-2 persónar
Mannagongd
Gerst tú eitt sindur nervøsur tá ið tú koyrur margarinið á pannina fyri at steikja flak? Byrjar tú at trippa tá ið smeltið verður stoytt útyvir tallerkin? Hugsar tú bara um renniskógvarnar sum tú setur steintoyið inn í uppvaskimaskinuna? Eisini eg. Og tí


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Øðrvísi Flaggdagshald í ár
22.04.2010
Flaggdagshaldið í ár verður øðrvísi enn undanfarin ár, tí hesuferð verður skipað fyri einum rennitúri/gongutúri aftaná sjálvt flaggdagshaldið. Vestmenningar eru raskir at ganga bæði í bygdini og í haganum omanfyri bygdina, og hartil eru tað fleiri og fleiri, ið eru farin at renna. Við hesum renni-/gongutiltaki Flaggdagin verður roynt at eggja enn fleiri at fáa sær hesar sunnu vanar.
Flaggdagshaldið verður uttanfyri Miðhøllina kl. 15.30.
Jóngerð Nielsen, nevndarlimur í VÍF heldur flaggdagsrøðuna, og Vestmanna Hornorkestur luttekur og fer at seta sín serliga dám á haldið.
Kl. 16.30 byrjar renningin/gongutúrurin niðanfyri høvuðsinngongdina til skúlaná Toftavegi.
Møguleiki er at velja ímillum tveir teinar. Á longra teininum á 5,8 km verður runnið/gingið frá skúlanum inn eftir Ovara Vegi inn á Fjørð, út eftir Niðara Vegi, Bakkavegi, niðan ígjøgnum Gerðisbrekku, út á Stýggj og inn eftir Gerðisvegi, Toftavegi. Málið er við høvuðsinngongdina til skúlan á Toftavegi.
Styttri teinurin á uml. 3,
Til ber at síggja teinarnar við at trýsta á myndina til høgru, so hon gerst størri.
Aftaná bjóðar Vestmanna Kommuna vatn, saft og frukt, og kaffi/te og smákøkur.
Vestmanna Hornorkestur hevur tombola í Miðhøllini aftaná Flaggdagshaldið.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Fyriskipan av trygd
Sambært kapittul 2 í kunngerð um innrætting av byggiplássum og líknandi arbeiðsplássum, skal tann projekterandi altíð taka neyðug atlit til trygd og heilsu í projektinum.
Áðrenn eitt byggipláss verður sett á stovn, er tað skyldan hjá byggiharranum at tryggja, at ein ætlan fyri trygd og heilsu fyriliggur tá:
- Tveir ella fleiri arbeiðsgevarar ætlandi skulu stavast á byggiplássinum samstundis við meira 10 fólkum samanlagt.
- Um byggiplássið er fevnt av kravinum um at blíva fráboða til Arbeiðseftirlitið.
- Byggivirksemi hevur við sær serligan vanda, sambært fylgiskjali 1 til nevndu kunngerð. Sí fylgiskjal 1
- Byggiharrin ella ein persónur, sum byggiharrin hevur lagt hesa uppgávu til, hevur skyldu til at tryggja at ætlanin altíð er tøk hjá starvsfólkunum á byggiplássinum, at hon regluliga verður dagførd og tillagað og at hon aktivt verður nýtt til trygdararbeiðið.
Ætlanin skal m.a. fevna um eina yvirlitstekning av byggiplássinum við frágreiðingum um m.a. hvussu ymisku arbeiðsgevararnir á byggiplássinum kunnu fremja sínar uppgávur trygt. Ætlanin skal innihalda tær upplýsingar, sum eru neyðugar fyri at kunna tryggja, at arbeiðið kann fyriskipast trygt og trygdarfyriskipanirnar kunnu samskipast soleiðis, at øll á plássinum hava tryggar umstøður alt byggitíðarskeiðið.
Ætlanin skal m.a. taka atlit til:
- At installatiónir í jørðini, sum eru innanfyri økið hjá byggiplássinum, verða eyðmerktar, eftirhugdar og, í tann mun tað verður mett neyðugt, verða týðiliga frámerktar áðrenn arbeiði byrjar.
- At møguligir serligir vandar á plássinum, t.d. niðurgrivin eiturevni ella onnur vandamikil evni ella tilfar, verða eyðmerktir og, í tann mun tað verður mett neyðugt, verða týðiliga frámerktir áðrenn arbeiði byrjar.
- At neyðugar tekniskar innleggingar, t.d. el, vatn og kloakk, verða gjørdar tøkar rættstundis og í neyðugan mun verða eftirhugdar og hildnar viðlíka.
- At øll ferðsla á byggiplássinum til einhvørja tíð kann fara fram undir fulltryggum umstøðum, m.a. við at neyðugt ljós er á ferðsluvegunum.
- At skikkaði teknisk hjálpartól kunnu nýtast tá tað er neyðugt.
- At flutningur av tilfari og hjálpartólum kann fara fram eftir skikkaðum flutningsmannagongdum og á fulltryggan hátt.
- At tilfar kann setast á skikkaði pláss og á støðugt lendi.
- At burturkast lætt og trygt kann savnast og beinast burtur.
- At økir, har ein arbeiðstilgongd skal fara fram, sum hevur við sær serligar vandar, í mest møguligan mun ikki verður nýtt sum arbeiðs-, ferðslu- ella uppihaldsøki hjá øðrum.
- At mannagongdir eru gjørdar fyri regluligt eftirlit við installatiónum, trygdarfyriskipanum og møguligum serligum vandum.
- At, um tað er neyðugt, verður gjørd ein samskipan av tilbúgving-, rýmingar- og venjingarætlan.
Harumframt skal tað greitt ganga fram av ætlanini:
- Hvørjar tíðir vandamikið arbeiði fer fram.
- Nær hvør av arbeiðsgevarunum hevur arbeiðsuppgávur á byggiplássinum, og hvussu nógv tíð er sett av til hetta.
- Hvar hvør arbeiðsgevari kann hava tilfar, teknisk hjálpartól, skúrar og líknandi, goyma burturkast og seta til el, vatn og kloakk v.m. og nýta flutnings- og atkomuvegir, byggipallar og aðrar felagsfyriskipanir.
- Um so er, at byggiarbeiðið tekur meira enn 2 mánaðir, skal tað framganga av ætlanini, at vælferðafyriskipanirnar, sum verða settar á stovn, eru felags fyri øll á byggiplássinum.
- Hvør skal fáa til vega, halda við líka og burturbeina fyriskipanirnar á felagsøkjunum, umframt at skipa fyri at tað er ordiligt, ruddiligt, rudda fyri kava, grús er lagt á og at burturkast verður beint burtur.
- Hvør hevur ábyrgdina av at samskipa regluligt eftirlit og samskipan av ætlanunum viðvíkjandi tilbúgving, rýming og venjing.


text:
Sverri Egholm
17.10.2017 - 17:07
Tey 100 ferðafólkini, sum vóru eftir á Norrønu í Landskrona, vera flogin heim til Føroya í kvøld, sigur reiðaríið. Men nógv fólk, sum sigla við Norrønu sigla, tí tey av onkrari orsøk ikki tora at flúgva.
- Vit mugu finna loysnir uppá tey. So mugu tey bíða umborð og so sigla tey heim við. Tað finna vit útav saman við teimum fólkunum, segði Rúni Vang Poulsen, stjóri í Smyril Line, við Kringvarpið á middegi.
Eftir ætlan skuldi Norrøna, sum um vikuskiftið fekk brek á skrúvuna, vera í Føroyum aftur í annaðkvøld ella hósmorgunin. Men nú er greitt, at soleiðis verður ikki. Ætlanin nú er at fara úr Landskrona beinleiðis til Hirtshals, haðani siglingin verður tikin uppaftur leygardagin.
Sostatt er túrurin av Havnini hósdagin avlýstur. Norrøna verður væntandi í Føroyum mánadagin.


text:
04 04, 2018 | TíðindiSøkt verður eftir ph.d-lesandi til epidemiologiska verkætlan innan krabbamein at byrja 1. september 2018 ella eftir nærri avtalu Um verkætlanina Verkætlanin hevur til endamáls at lýsa krabbamein í Føroyum bæði yvirskipað, men eisini í smálutum, eitt nú at kanna...
05 01, 2018 | Tíðindi3. mio til FarGen Á donsku fíggjarlógini fyri næsta ár stendur, at tríggjar milliónir verða latnar til føroysku FarGen-verkætlanina. Hetta er sambært avtalu millum Sjúrð Skaale, fólkatingsmann Javnaðarfloksins, og Kristian Jensen, fíggjarmálaráðharra. Hetta er triðju...
09 06, 2017 | TíðindiÚrslit av føroyskari gransking í altjóða tíðarriti Føroysk gransking við til at avdúka møguligar orsøkir til bipolara sjúku. Í greinini verður viðgjørt, hvussu tað at nýta ílegur frá avbyrgdum fólkasløgum kann verða við til at skapa nýggja vitan um týdningarmiklar...


text:
Mikukvøldið 4. desember kl 19:30 vísir Klipp, Filmsfelag Norðurlandahúsins, íslendska filmin Dýpið, sum var í uppskot at vinna virðislønina sum besti norðurlendski filmur í ár. Tilnevningin ljóðaði soleiðis á donskum: "Djúpið er baseret på en virkelig historie om en dyb tragedie og en storslået individuel heltedåd og udforsker både menneskets sjæl og legeme på kraftfuld vis. Optagelserne er fængslende gennem hele filmen og besjæler Djúpið med oprivende men smukke billeder af land, hav og dybet under overfladen. Og i hovedrollen yder Ólafur Darri Ólafsson en bemærkelsesværdig fysisk og følelsesmæssig præstation, hele tiden omgivet af stærke medspillere, som trækker publikum ind i karakterens traumatiske oplevelser. Instruktør Baltasar Kormákurs værk viser en intens kamp mellem menneske og natur. Hans dynamiske stil forstærkes af brugen af fugleperspektiv som ledemotiv. Det viser hvor skrøbelige og små mennesker er, når de bliver ødelagt af naturens nådesløse kræfter, og tilfører en mytisk dimension til denne historie om ekstraordinær overlevelse."
Í Íslandi vann filmurin ikki færri enn 11 Edda virðislønir. Leikstjóri er hin víðagitni Baltasar Kormákur (f.1966), sum eisini ger blockbusterfilm í Hollywood, m.a. saman við Mark Wahlberg og Denzel Washington.
Dýpið byggir á veruligar hendingar umborð á bátinum Hellisey VE-503, sum fórst við Vestmannaeyjar, ella Oyggjarnar, sum føroyskir útróðramenn søgdu, í 1984. Allir sjólótust uttan ein, Guðlaugur Friðthórsson. Filmurin, sum er gjørdur eftir samnevnda leikinum hjá Jón Atla Jónassyni, Dýpið, sigur ótrúligu søguna um henda mann, sum á undurfullan hátt bjargaðist.
Guðlaugur Friðþórsson (f. 1961), omanfyri, bleiv landskendur, tá hann 11. mars 1984 svam fimm tímar í 5 °C kalda sjónum, seks kilometrar úr søkkandi bátinum. Komin í land, gekk hann berføttur í frosti á hvøssum goslendi til bygda í Vestmannaeyjum. Á sjúkrahúsinum máldu tey kropshitan at vera 34 °C. Filmaða søgan um Guðlaug, Dýpið, fekk øll í biograf í Íslandi í 2012. Filmurin var frumsýndur á altjóða filmstevnu i Toronto í Kanada, har flestu stóru norðurlendsku filmar verða vístir í dag. Hann er seldur til 30 lond og alla staðni hevur filmurin hugtikið fólk og fingið framúr ummæli.
Leikstjórin, Baltasar Kormákur, hevur eisini arbeitt sum sjónleikari og framleiðari, bæði á palli og filmi. Fyrr hevur Klipp, Filmsfelag Norðurlandahúsins, víst filmin 101 Reykjavik (2000), sum Baltasar gjørdi úr søguni hjá Hallgrími Helgasyni, og Havnar Bio hevur víst Contraband (Baltasar Kormákur 2012), sum er Hollywood remake við Mark Wahlberg av íslendska Reykjavík-Rotterdam (Óskar Jónasson 2008), sum Arnaldur Indriðason upprunaliga skrivaði og Baltasar tá var høvuðsleikari í. Fyri stuttum hevur Havnar Bio víst Two Guns (2013) við Mark Wahlberg og Denzel Washington í høvuðsleiklutunum. Íslendski Baltasar Kormákur er sostatt ein av teim norðurlendsku leikstjórunum, sum við hepni er sloppin at royna seg í Hollywood. Nú verður høvið at síggja hansara nýggjasta íslendska film í Norðurlandahúsinum.


text:
Barndómsminni
Av Rasmus Christoffer Effersøe. Yrkt 1878.
So vakrar moyggjar og knappar menn,
sum kunnu teirra gerning gera,
væl finna kanst tú í Føroyum enn,
tí her er gaman at vera.
Um vetrarkvøld um grúgvu samlast øll
at siga søgur bæði um menn og trøll;
stuttligt er har,
tað tykist mær,
ið hvat so aðrir teir halda.
At reka seyð, tað so stuttligt er,
at kasta nót og halda snøri;
hvør lítil piltur so glaður fer
at stinga fliðu í fjøru;
Og tá ið piltur fer at fiska síl,
í fikku fær hann sær ein góðan drýl,
niðan í dal,
hann fara skal
at fáa agn fyri flundru.
Í øðrum londum teir gera mat,
sum rætt og slætt kann kallast evja;
“týskar klumpar” og “franska sós”
og mangt og hvat tey saman vevja.
Eg skerpikjøt og rikling vraki ei,
gev mær bara tvøst og spik og seið;
gásin væl gødd
og seyðarhøvd,
tað er tann kostur, sum mær dámar.
Keldur[rætta]
- Faroeartstamps. Vitjað tann 8. mars 2011.


text:
Kevin Cosgrove
Kevin M. Cosgrove (6. januar, 1955 – 11. september, 2001) úr West Islip, New York var eitt av offrunum í 11. september-yvirgangsálopunum. Cosgrove var fangaður í eini skrivstovu í landnyrðingshorninum á 105. hædd í sunnara torninum. Saman við honum vóru starvsfelagin Dough Cherry og ein annar ónevndur persónur.
Eftir at hava ringt til skyldfólk ringdi hann til neyðkall (911) um hjálp. Meðan hann enn var á tráðnum skramblaði bygningurin saman kl. 09:59 (14:59 føroyska tíð), og sambandið reyk. Síðstu orð hansara vóru "Oh God! Oh..." (føroyskt: "Á, Gud! Á...").
Kevin Cosgrove var varastjóri hjá Aon Corporation. Hann var 46 ára gamal. Líkið varð funnið, áðrenn vika var liðin, og hann varð jarðaður 22. september í St. Patrick-kirkjugarðinum í Huntington, New York.
Upptøkan av neyðarkallinum varð spæld til rættarmálið hjá Zacarias Moussaoui.
Útvortis slóðir[rætta | rætta wikitekst]


text: Sjónvarpssendingin Ást fjalir lýti, sum varð tikin av skránni, er nú komin aftur á Kringvarpsskránna. Hon verður send í annaðkvøld kl 19:20. Giti, at hetta verður mest sædda føroyska sjónvarpssending. Tað er Suni Merkistein, ið hevur gjørt sendingina, sum varpar ljós á norsku Ann Alfredsen, sum 22 ára gomul varð myrd í Havn tann 17. juni 1967. Fólk flest minnast gentuna og hendingina, onkur tí hon var ein vøkur og nógv umbiðin hárfríðkanarkvinna úr útlandinum, og onnur minnast hendingina tí at húsini, hon búði í, vórðu kallað Víkarhúsið, tí har búðu so nógvar gentur úr Haldórsvík. Í dag eru húsini burtur. Jógvan Sundstein hevði einaferð grannskoðaravirki á somu grund, har Kommunufelagið í dag heldur til.


text:
Í dag kunngjørdi ákæruvaldið sambært útvarpinum, at tey ikki fara at ákæra Sjúrð Højgaard fyri hóttanina ímóti Fuglafjarðaprestinum Anne Mette Clementsen.
Grundgevingin sambært útvarpinum var, at man ikki kundi ákæra hann, tí hann siteraði úr Bíbliuni.
Hetta sjálvt um Sjúrður blandar sitatið við gerandistalu og spesifikt nevnir navnið Anne Mette mitt inni í harðendasta partinum av sitatinum.
Eg vildi hildið, at ákæruvaldið við at staðfesta, at tað er í lagi at hótta, so leingið, sum tú siterar úr Bíbliuni, skapar eitt púra ørt precedens.
Serliga havandi í huga, at tú enntá kanst tillaga sitatini, og seta fólkanøvn inn, har sum onkur bíbilskur er nevndur, soleiðis sum Sjúrður ger.
Tekur tú t.d. Hoseas 14.1, “Samaria skal bøta fyri at hava sett seg upp móti Guði sínum, fyri svøri skulu tey falla, smábørn teirra skulu vera sora sundur, og kvinnurnar, ið eru við barn skulu vera kruvdar.” Her kann man nú broyta Samaria til onkran ávísan bólk, politiskan, átrúnarligan ella geografiskan, og sostatt fáa ein heilt ókeypis hóttan móti onkrum, ið man ikki dámar, uttan at ræðast avleiðingarnar.
1000 takk fyri ákæruvaldið, sum hetta landið bleiv nógv stuttligari at liva í, nú einhvør idiotur hevur fingið fríkort at hótta hampafólk.
Vit liva í einum samfelag, har lógin skal virka almenn preventiv, vit revsa sostatt ikki fyri at hevna okkum inn á ein illgerarmann ella illgerarkvinnu, men fyri at senda eitt signal til restina av okkum, um at tílíkt ikki verður góðtikið og er revsivert, fyri á tann hátt at tryggja okkum, at eingin annar ger hetta.
Tá ákæruvaldið so velur, at siga, at man ikki kann ákæra nakran fyri hóttanir, tá tær verða blandaðar inn í Bíbliuvers, so er signalið, til restina av okkum, at hetta slagið av lógarbrotum eru heilt í lagi, ja, hetta er almenn eggjan til Bíbliuhóttanir.


text:
Summartíðin er ikki hin besta til tíðindi. Løgtingið er í summarfrí og flestu starvsfólk, ið taka avgerðir, fara í feriu. Skúlanir eru tómir og loftmiðlarnir taka sendingar av skránni. Hjá teim journalistum, ið eru til arbeiðis um summarið, eru tí fá at spyrja og enn færri, ið tíma at lesa, lurta og hyggja. Sama er galdandi á jólum, men tað er bert um summarið, at hugtakið agurkutíðindi verður drigið fram.
Tað vóru týsk handilsfólk, sum í 19. øld fóru at brúka hugtakið sauregurkenzeit, um ta tíðina á árinum, tá agurkin er búgvin. Umvegis danskt er orðið komið inn í føroyskt. Bretskir journalistar kalla hesa tíðin á árinum the Silly Season. Í báðum førum er talan um hásummartíð, sum vit kanska kundu knýtt aftur at hundadøgum.
Eru stór tíðindi at bera, tá vit raka agurkutíðina, velja vit at goyma tíðindini til samfelagið aftur er í gongd. Tá kunnu vit leggja røttu lunnar undur kjakið. Dømi um hetta er kanningin hjá Mentamálaráðnum um happing í skúlunum. Hóast kanningin er liðug og úrslitið er greitt, so velur myndugleikin at goyma tíðindini til agurkutíðin er av:
Skúlablaðið 29.6.2007:
Vit kunnu siga, at tíðindi eru ein vøra, ið verður send á marknaðin, tá umstøðurnar eru bestar. Ikki fyrr enn tíðindi eru framleidd og kunngjørd, gerast fólk varug við tey. Skúlatíðindi blivu til tá Lærarafelagið fór undir egna tíðindatænastu og valutatíðindi blivu til, tá Eik, táverandi Føroya Sparikassi, fór undir egna tíðindatænastu. Tey tíðindi vit aldri verða varug við, eru ikki tíðindi og skapa einki kjak.
Kjakevni: Kanna eftir, um tíðindaflutningurin í bløðunum broytist um summarið
Kjakevni: Kanna eftir, hvørjar sendingar verða tiknar av skránni í Kringvarpinum, tá summar er
Kjakevni: Hvussu leingi eru sendingarnar í Kringvarpinum í summarfrí?
Kjakevni: Er summarskráin eitt fíggjarligt, heldur enn journalistiskt inntriv?
Kjakevni: Er happing tíðindi?
Kjakevni: Er valuta tíðindi?
(úr: Fjølmiðlar, fyrsta útgáva 2007, bls. 25)


text:
Tá grøni flokkurin misti litin
Føgur eru orð og lætt er at gloyma. Hetta eru tveir veruleikar, sum vit síggja í verki hjá egna móðurflokki, Tjóðveldi, og samgonguni.
Føgru orðini, ið vit sipa til, eru úr samgonguskjalinum:
“Umhvørvis- og náttúruvernd skulu uppraðfestast til gagns fyri verandi og komandi ættarlið. Ferð skal av álvara setast á at leggja orkunýtsluna um, so vit gerast sjálvveitandi við grønari orku.”
(14. september 2015)
Lítil og eingin samanhangur er millum gerðir og ætlanir, tí hvat nyttar tað hjá tykkum at tosa um náttúruverndarlóg, tá størsta týningin móti náttúruni, plantu- og djórasløgum er ræðandi økingin av CO 2 útláti og dálkingin frá oljuvinnuni?
Hvat nyttar tað at seta stór mál um at gerast grønasta oyggjasamfelag, tá megin heldur verður nýtt til at stovna nýggja oljuríki í Norðuratlantshavi?
Hvat nyttar tað at tosa um loysing, tá mann ikki trýr á egnan mátt og megi uttan oljupengar?
Lat okkum steðga á, og leggja ætlanir av nýggjum. Hongur tað saman, at heimsins grønasta oyggjasamfelag borar eftir olju? Latum okkum heldur leggja alla styrki í at framleiða grøna orku og náa tey mál, ið vit sum tjóð hava sett.
Fjórða oljuútbjóðingarumfar kring Føroyar er eitt tað ógvusligasta brot á París Sáttmálan. Sáttmálin, sum fyri bert 5 mánaðum síðani bleiv undirskrivaður! Minnið má sigast at vera ússaligt, og lítla virðingin fyri umhvørvi, gransking og komandi ættarliðum loypir ræðslu á fólk.
Havið er á mangan hátt grundarsteinurin í okkara samfelagi, men er eisini ein av heimsins mest viðbreknu vistskipanum. Fylgjurnar av nýtsluni av fossilum brennievnum síggja vit í dag, og hóttanin við súrum havumhvørvi, hitaøking og broytingum í saltinnihaldi tykjast ikki at minka.
Unga Tjóðveldið vil tí staðiliga heita á Tjóðveldi og samgonguna um at steðga allar ætlanir um oljuleitingar umgangandi!
Elsa Berg
Forkvinna Unga Tjóðveldisins


text:
04. mai 2018
Seinastu dagarnar hava NORA og Innlendismálaráðið verið vertir fyri eini norðurlendskari nevnd, sum hevur vitjað í Føroyum. Eitt av sosialu tiltøkunum, sum eru á skránni er, at tey sleppa at rógva ein túr við einum kappróðrarbáti.
Hetta er roynt fleiri ferðir fyrr og vanligt er at hava ymsar politikkarar, sum hava róð fyrr, at stýra og leggja teimum lag á. Í gjár mannaðu tey tríggjar bátar hjá Knørrafelagnum, sum standa í Evensensneystinum.
Ernst Olsen stýrdi Knørri, Marin Katrina Frýdal Jarnbardi og Heðin Mortensen Herningi. Ongin veruligur kappróður var, men Ernst noyddist ein eyka túr, tí róðrarfólkið var púra hugtikið av upplivingini.
Ein eldri maður, sum var umborð á tí eina bátinum, segði aftaná, at politikkarar skuldu verðið tvingaðir til at róð kapp av og á. "After ten minutes we were a team" staðfesti hann fegin um túrin og eitt stórt upplivilsi ríkari.


text:
Árni Gregersen, ting.fo 07.02.2017 (11:05)
Revsilógin skal broytast
Revsilógin var yvirtikin í 2009 og tørvur er á dagføringum í lógini.
Løgmaður hevur lagt eitt uppskot fram, sum hevur dagføringar av partinum, sum hevur við kynslig brotsverk at gera.
Jónleif Johannesen, framsøgumaður Javnaðarflonsins fór gjøgnum partar av viðmerkingunum til lógina í sínari røðu. Í viðmerkingunum stendur, at rættast hevði helst verið at dagført alla lógina, men tað tekur langa tíð, so hann helt, at rættast er at gera hesar dagføringar, sum vit eisini partvís hava fingið álagt av ST at gera.
Eitt annað er, at fyri fyrstu ferð er ein aprtur av revsilógini orðaður á føroyskum.
Millum broytingarnar í revsilógini er at fyrningarfreistin verður longd, tá ið tað snýr um kynslig brotsverk.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
-Dánial hugleiðir um Jesus, hvussu Hann er og var – tíðindini um Hann – tað profetiska í Gamla Testamenti og tað vit lesa um Hann í Nýggja Testamenti. (Skriftbrot: Sálm. 45, 1-3, 1. Pæt. 1, 23-25; Luk. 4, 13-15; Matt. 9, 27-33; Luk. 5, 12-16; Áp. 4, 20; Kol. 3, 4; Kol. 1, 27)
-Poul Færø heldur fram við at umrøða 1. Sám. kap. 30, tá Dávid vinnur sigur á Amalekitum og brúkar hetta sum dømi uppá munin, tá vit leita styrki og ráð hjá Harranum og ikki hjá menniskjum – og at handla uppá tað. Tosar eisini um hetta í samband við júst afturkomnan túr í Rumenia, har tey upplivdu vælsignilsið, av at broyta framferð at møta tørvinum hjá fólkinum. Tvinnar hetta saman við hendingina, tá Paulus og Silas sótu í fangahúsinum og um fangavaktarin. Til seinast um at hava umfevnandi sinnalag og at vera viðkomandi heldur enn at vera upptikin av egnum tonkum og málum. (skriftbrot: Es. 40, 31; Sálm 92,11; Áp. 16,16-40)
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Nú fer Fólkaheilsuráðið aftur at bjóða roykjarum at melda seg til sms-skipanina til at sleppa av við heilsuskaðiliga óvanan at roykja. Sum áður verður tað so, at tú fært eini stimbrandi sms-boð yvir fartelefonina, hetta verður dagliga í tann fyrsta mánaðin, og hareftir tvey sms um vikuna! Átakið er í sambandi við, at altjóða tubbaksfríi dagurin nú stundar til.
Melda til við at senda eitt sms við tekstinum: gevst til 1919.
Tað var í januar í ár, at fór Fólkaheilsuráðið undir at bjóða roykjarum at melda seg til ein nýggjan hátt at sleppa av við heilsuskaðiliga óvanan at roykja.
Tað var í november í fjør at fyrireikingarnar til átakið, sum skuldi minka um roykingina í landinum, fór í gongd. Hetta var gørt sum eitt tilboð til allar roykjarar, at møguligt skuldi vera at melda seg til eina sms-skipan, har roykjarin, sum vildi leggja av, fekk eini sms-boð við einum stimbrandi boðskapi í tveir mánaðir. Fólk kundu melda seg til nakrar dagar undan stóra degnum, og tey fingu síðani javnan stuttar, hjálpandi boðskapir, ið stuðlaði teimum í at halda fast við sína avgerð.
Roykiátakið hevur havt so stóra vælvild millum fólkið og undirtøkan hevur verið sera góð. Tilmeldingarnar vóru nakað meira enn túsund í tali, og leystliga hava vit mett, at eini sekshundrað hava fulført ført ætlanina um at leggja av.
Hetta meta vit útrá, at hátturin hevur verið nógv royndur uttanlands og við góðum úrslitum. Cochrane Institute hevur gjørt kanningar og metingar av slíkum tiltøkum, og tey eru komin eftir, at umleið helvtin av teimum, ið melda seg til átak sum hetta, gerast roykfrí. Tó skal tað fyrivarni takast, tá eingin kanning er knýtt at átakinum, og ilt er at meta um, hvussu nógv koma ígjøgnum roykfrí í hinum endanum.
Ein onnur ábending er innflutningur av tubbaki, men her er so mikið av tíðarmuni millum veitingarnar, sum koma higar til lands, og tíðarskeiðið, tá sjálv sølan fer fram, so tað er ikki tað, tú í fyrstu atløgu kanst brúka til at gera metingar eftir, hvussu stórt brúkið av tubbaki er.
Harafturímóti er sølan av tubbaki verd at hefta seg við, tá krambúðir og samtøk annars hava neyv hagtøl yvir søluna. T.d. hava vit fingið ábendingar frá einum samtaki, at sølan av tubbaki hjá teimum er farin rættiliga nógv niður, tá hugt verður at tølunum frá viku 1 til viku 9 í ár. Her er sølan minkað við meira enn 10 prosentum fyri hetta tíðarskeiðið. Tó skal tað fyrivarni nevnast, at hetta er bert fyri tveir av handlunum í einum av teim stóru samtøkunum, sum eru ávikavist í Klaksvík og Havnini, men hetta er ivaleyst umboðandi fyri søluna sum heild fyri hetta tíðarskeiðið, men tað vita vit kortini ikki. Vit gleðast sjálvandi um hesa afturgongd í søluni hjá krambúðunum og vóna, at tær fara at selja so mikið meira av frukt og grønmeti í staðin. Í hvussu so er, mæla vit fólki til at seta okkurt gott í staðin fyri tubbakið – her er frukt og grønmeti eitt gott boð.
sms-boð:
· Tað kann vera, at tú ikki følir teg betur. Men tú hevur tó meira luft og betri kondi, tí blóðið er nú reinsað fyri koltvíiltu.


text:
Ákæran – Jesus fyri Pilatusi
Men Jødarnir gingu ikki inn í borgina, at teir ikki skuldu gerast óreinir, men kundu eta páskalambið. Pilatus fór tí út til teirra og segði: „Hvørja klagu føra tit móti hesum manni?“ Teir svaraðu og søgdu við hann: „Var hann ikki ein illgerðarmaður, tá høvdu vit ikki verið komnir til tín við honum.“
Tá segði Pilatus við teir: „Takið tit hann og dømið hann eftir lóg tykkara.“ Jødarnir søgdu við hann: „Okkum er ikki loyvt at taka mann av lívi.“ Til tess at orð Jesusar skuldu ganga út, sum hann segði, tá ið hann kunngjørdi, hvønn deyða hann skuldi doyggja.
Men teir tóku at klaga hann og søgdu: „Vit eru vorðnir varir við, at hasin maðurin villir fólk okkara inn á avvegir og forbjóðar at lata keisaranum skatt og sigst sjálvur at vera Kristus, kongur.“ Pilatus fór tá inn aftur í borgina, og hann kallaði Jesus til sín og segði við hann: „Ert tú kongur Jødanna?“
Jesus svaraði: „Sigur tú hetta av tær sjálvum, ella hava aðrir sagt tær tað um meg?“ Pilatus svaraði: „Eri eg tá Jødi? Fólk títt og høvuðsprestarnir hava fingið mær teg; hvat hevur tú gjørt?“ Jesus svaraði: „Ríki mítt er ikki av hesum heimi; var ríki mítt av hesum heimi, tá høvdu sveinar mínir stríðst fyri meg, til tess at eg ikki varð givin upp til Jødarnar; men nú er ríki mítt ikki hiðani.“
Pilatus segði tá við hann: „Men so ert tú kongur kortini?“ Jesus svaraði: „So er, sum tú sigur, eg eri kongur. Til tess eri eg føddur og til tess kom eg í heimin, at eg skal vitna um sannleikan; ein og hvør, sum er av sannleikanum, hoyrir rødd mína.“ Pilatus sigur við hann: „Hvat er sannleiki?“ Og tá ið hann hetta hevði sagt, fór hann út aftur til Jødarnar og sigur við teir: „Eg finni onga søk hjá honum.“ Og meðan hann var klagaður av høvuðsprestunum og hinum elstu, svaraði hann einki. Tá spurdi Pilatus hann upp aftur og segði: „Svarar tú als einki? Sí, hvussu mikið tað er, sum teir klaga teg fyri. Hoyrir tú ikki?“
Og hann svaraði honum ikki aftur, ikki upp á eitt einasta orð, so landshøvdingin undraðist stórliga. Men teir gjørdust enn ágrýtnari og søgdu: „Hann øsir upp fólkið, við tað at hann lærir um alla Júdeu, líka frá Galileu, har sum hann setti á.“
Jesus fyri Heródesi
Men tá ið Pilatus hoyrdi um Galileu, spurdi hann, um hesin maðurin var Galileingur. Og tá ið hann var vorðin vísur í tí, at hann var úr umdømi Heródesar, sendi hann hann til Heródesar, sum sjálvur eisini var staddur í Jerúsalem í teimum døgunum.
Men tá ið Heródes sá Jesus, varð hann ógvuliga glaður; tí at hann hevði langa tíð fegin viljað sæð hann, av tí at hann hevði hoyrt um hann; og hann gjørdi sær vón um at fáa at síggja eitthvørt tekin gjørt av honum. Og hann spurdi hann mangar spurningar; men Jesus svaraði honum einki. Men høvuðsprestarnir og hinir skriftlærdu stóðu har og átalaðu hann harðliga.
Men tá ið Heródes við hermonnum sínum hevði hildið hann fyri háð og spott, kastaði hann eitt skartaklæði um hann og sendi hann aftur til Pilatusar. Tann dagin vórðu teir Pilatus og Heródes vinmenn báðir; tí at áður hevði verið fíggindaskapur teirra millum.
Men Pilatus kallaði saman høvuðsprestarnar og høvuðsmenninar og fólkið og segði við tey: „Tit hava ført mær higar henda mann sum tann, ið villir fólkið út á avvegir; og sí, eg havi, so tit hava hoyrt, forhoyrt hann, og eg havi onga søk funnið hjá hesum manni í tí, sum tit klaga hann fyri; og heldur ikki Heródes; tí at hann sendi hann aftur til okkara, og sí, hann hevur einki gjørt, sum hann eigur at verða dripin fyri. Eg vil tí revsa hann og sleppa honum leysum.“
Barrabas
Men um høgtíðina var landshøvdingin vanur at sleppa fólkinum einum fanga leysum, sum tey sjálv vildu. Og ta ferðina høvdu tey ein tiltiknan fanga, nevndur Barabbas, ið var settur fastur saman við ófriðarmonnum, sum í uppreistri í staðinum høvdu gjørt seg sekar í manndrápi. Og mannamúgvan rópaði og fór at biðja hann, at hann skuldi gera teimum soleiðis, sum hann var vanur. Tá ið tey nú vóru saman komin, segði Pilatus við tey: „Tað er siður hjá tykkum, at eg um páskirnar gevi tykkum ein leysan.
Hvønn vilja tit, at eg skal geva tykkum leysan, Barabbas ella Jesus, tann Jødakongin, ið kallast Kristus?“ Tí at hann skilti, at tað var av øvund, at høvuðsprestarnir høvdu givið hann upp til hansara. Men meðan hann sat í dómarastólinum, sendi kona hansara boð til hansara og segði við hann: „Fást tú ikki við henda rættvísa mannin, tí at eg havi útstaðið nógv í dag í einum dreymi fyri hansara skuld.“
Men høvuðsprestarnir og hinir elstu elvdu mannamúgvuni til, at tey skuldu biðja um Barabbas, og um at Jesusskuldi verða tikin av lívi. Men landshøvdingin tók til orða og segði við tey: „Hvønn av hesum báðum vilja tit, at eg skal geva tykkum leysan?“ Men tey rópaðu øll somul og søgdu: „Burtur við honum og gev okkum Barabbas leysan!“
Og Pilatus talaði uppaftur til teirra, av tí at hann hevði hug at lata Jesus leysan og segði: „Hvat skal eg tá gera við Jesus, sum er kallaður Kristus?“ Men tey rópaðu øll og søgdu: „Krossfest, krossfest hann! Men triðju ferðina segði hann við tey: „Hvat ilt hevur hann tá gjørt? Eg havi onga deyðasøk funnið hjá honum; eg vil tí revsa hann og lata hann leysan.“
Men tey rópaðu tað, tey vóru ment, og søgdu: „Krossfest hann!“ og tey strongdu á við hørðum rópum og kravdu, at hann skuldi verða krossfestur; og róp teirra vórðu við yvirlutan.
______________________________________________________________________________________________________________________________________________
Lagt út: Ásbjørn Jacobsen


text:
Afrikanskur skógarfílur
Afrikanskur skógarfílur (latín: Loxodonta cyclotis) er ein Afrikanskur fílur ið heldur til í skógunum í Kongolægdini. Hesin fílur var fyrr mettur at vera eitt undirslag av Afrikanska Runnafílinum (Loxodonta africana), men ein vísindalig kanning í 2010 staðfesti at talan er um tvey ymisk sløg. Hin umstríddi Dvørgafílurin (Pygmy Elephant) í Kongolægdini, ið ofta hevur verið mettur at vera eitt egið slag (Loxodonta pumilio) av kryptozoologum, er helst bara vanligur Skógarfílur ið er lágvaksin og/ella tíðliga búgvin vegna umhvørvisligar umstøður.


text:
Danjal av Rana 06.12.2017 (21:30)
Annika Olsen: Eg hevði gjørt tað aftur
- Broytta hjúnabandslógin er samtykt, og tí fylgi eg henni, sigur Annika Olsen.
Í morgun kom fram, at einstakir persónar í Fólkaflokkinum hava heitt á flokkin um at koyra Anniku Olsen, borgarstjóra í Havn, úr flokkinum, aftan á at hon var fyrsti borgarstjóri at víga samkynd í Føroyum.
- Tað er nú einaferð soleiðis í einum flokki og í samfelagnum, at man hevur ymiskar áskoðanir um ymisk ting, og tað er kanska ringt at draga eina línu í øllum viðurskiftum. Tá tað er sagt, so er málið samtykt í Løgtinginum... og tað er mín uppgáva sum borgarstjóri at virða landsins lógir, sigur Annika Olsen, sum eisini váttar, at hon hevði gjørt tað sama aftur, um hon kom í somu støðu.
- Um borgarstjórin í høvuðsstaðnum byrjar at skilja ímillum tað, sum hann hevur hug til at liva upp til av lóggávu, og tað, sum hann ikki hevur hug til, tá haldi eg, at vit eru byrjaði at fara út á eitt skeivt plan, sigur Annika Olsen.
Hon heldur ikki, at tað hevði hóskað seg at borið seg undan og lata onkran annan fremja uppgávuna.
- Tað, sum er viktugt, er at løgtingið er løgting og býráðið er býráð og tað, sum løgtingið samtykkir, hevur býráðið skyldu at fylgja út í lívið, sigur Annika Olsen.
Hon sigur, at hon ikki hevur hoyrt nakað formliga frá flokkinum um málið.
- Eg eri sera hørm um, at eg gerist til høvuðspersónur á einum landsfundi, sum eg ikki eri til staðar á, sigur hon.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sverri Egholm
12.02.2018 - 18:37
Mentan > Tónleikur > Tónleikakappingar
Helst vóru tað fá sjónvørp og tól í Føroyum, sum ikki vóru sett á DR 1 leygarkvøldið, tá Carlsen-systrarnar í Gigantinum í Aalborg sungu um at sleppa víðari í danska melodi grandprixnum.
Danmarks Radio hevur í dag kunngjørt donsku hyggjaratølini, sum Kantar Gallup ger. Nágreiniliga 1.383.000 hyggjarar fylgdu við sendingini. Góðar 100.000 fleiri hyggjarar enn X Factor fríggjakvøldið.
Hyggjaratalið er tó nakað lægri enn í fjør, tá 1.443.000 hyggjarar fylgdu við.
Tað eydnaðist tó ikki systrunum úr Havn, Vanju, Lailu og Barbaru, at koma víðari til finaluumfarið. Jonas Flodager Rasmussen við víkingasanginum “Higher Ground“.
(Mynd: DR)
(Mynd: DR)


text:
Ari av Rana
13.02.2018 - 10:42
Tíðindi > Vinna & Tøkni > Annað
Í síðstu viku vóru trý nýggj feløg skrásett. Tað skrivar Business Line.
Sp/f LES hevur til endamáls at keypa, eiga, reka og útleiga fasta ogn umframt annað virksemi í hesum sambandi. Stjóri í felagnum er Henny Nolsøe.
Sp/f Garðurin undir Stórheygum er felag skrásett í Klaksvíkar kommunu, hvørs endamál er at reka virksemi við landbúnað, ferðavinnu, handil og tænastu umframt annað virksemi í hesum sambandi. Stjóri í felagnum er Jógvan Kristin Olsen.
Sp/f FRP 9 hevur til endamál at reka fastogn og annað virksemi í hesum sambandi. Stjóri í felagnum er Regin Mikkelsen.
ÍVF Tora Tourist er felag skrásett í Tórshavnar kommunu, hvørs endamál er at reka virksemi innan ferðavinnu, handil keyp og sølu í hesum sambandi. Stjóri í felagnum er Regin Bláhamar.
ÍVF Nýbygging, við hjánavninum ÍVF ZB Grevstur, er felag, hvørs endamál er at innflyta og selja elementir og at veita handverk, maskingrevstur, asfaltering og annað starv í hesum samband. Stjórar í felagnum eru Zacharias í Gong og Bárður Jann í Gong.


text:
Hesin bólkur er ætlaður at vísa alt kommunalt virksemi.
Alt sum hevur vinnuligan áhuga er ætlað at hýsa í hesum bólki.
Nógvu ítróttargreinarnar hava henda felagsbólk.
Víða hugtakið mentan verður hýst í hesum yvirbólki,
Alt innan tónleik.
Harry Benjaminsen av Toftum helt tí einu røðuna á 1. majdagshaldinum.
Góðu áhoyrarar gott verkafólk.
Eg følið tað sum ein stóran heiður at fáa møguleika, til at siga nøkur orð á hesum 1.maj dags haldið i Fuglafirði …
Flaggið í litum og list
Merkið er okkara flagg. Tað hevur hvítan dúk, bláa rond og reyðan kross. Hóast tað í sjálvum sær er steindeytt, livir tað í okkara sinni, sum eitt livandi fyribrigdi og boðar …
Knýtir økið saman
Samstundis sum Norðoyatunnilin lat upp byrjaði nýggj bussleið millum Fuglafjørð og Klaksvík. Leið 410 koyrir frá morgni til myrkurs.
Nú er laga manni hjá fuglfirðinum at fara til Klaksvíkar, ella hjá klaksvíkingum at koma …
Flaggdagsrøðan í Fuglafirði, 25. apríl
Í dag kl. 15:00 varð Flaggdagsrøða hildin á økinum við
Bókasavnið.
Røðari var Sólfinn Hansen úr Klaksvík.
Lesið røðuna, og
síggið myndir frá flaggdagshaldinum…
Góðu fundarfólk, háttvirda
samkoma!
Fyrst av øllum fari eg at takka fyri heiðurin, sum …
Ásvør fekk heilsan frá drotningini
Fríggjadagin varð skipað fyri samkomu í skúlanum í samband við, at Ásvør Thomsen hevur starvast sum skúlavikarur í 50 ár.
Skírisdag eru liðin 50 ár síðani Ásvør Thomsen byrjaði sum læraravikarur í …
Atlantic Online setur ferð á
Í longri tíð hevur leiðslan í Atlantic Online haft ætlanir um, at gjøgnumføra eina modernisering, har Internetkundin fekk meira fyri
peningin.
Í hesum sambandi hevur Atlantic Online nú gjørt eina avtalu við Internetfelagið …
Framtíðin hjá ÍF er á Kambsdali
Ætlanini hjá býráðnum at gera skýli til 550 áskoðarar við vøllin í Fløtugerði er tødnað niður í 350 sitipláss á bakkanum, og samstundis eru pengar fluttir til stadionætlan á Kambsdali.
550 …
Hevur tú eina meining?
Í nýggjum teigi á heimasíðuni ber nú til hjá tær at koma við tínari meining um viðurskifti, ið liggja tær á hjarta. Í teiginum “Eg meini tað!” kanst tú siga tína hjartans …
Reiðaríið Sandgrevstur hevur fingið sítt fjórða skip. Talan er um eitt 40 ára gamalt skip, keypt úr Norra.
P/F Sandgrevstur hevur keypt fraktbátin Fame úr Norra. Skipið hevur áður siglt við fóðri í Norra, men nú …
Nýggj heimasíða í broyttum sniðið.
Heimasíðan er frá byrjanini ætlað sum ein portalur fyri alt virksemi í Fuglafirði, hettar er tó treytað av, at síðan verður vitjað og at:
fólk, feløg og fyritøkur eru áhugaði at hjálpa …
Klokkan 14 í dag avdúkaði Hergeir Nielsen, løgtingsformaður, ein málning av Jógvani Ingvard Olsen, fyrrverandi løgtingsmanni, landsstýrismanni og løgtingsformanni.
Jógvan Ingvard Olsen sat á løgtingi í samfull 28 ár, árini 1970-1998. Hann sat í landsstýrinum við …


text:
Mánaðarhald (uttan binding) kr 350,-
Mánaðarhald( við 12 mðr binding) kr 300,-
Ungdómshald (millum 14-18 ár uttan binding) kr 199,-
Familjuavsláttur (nýggir prísir) skal teknast persónliga í Ven ella við avtalu á tel. 238080
2 úr einum húski kr 500,-
Eru fleiri enn 2 úr sama húski, kostar tað kr 100,- eyka fyri hvønn.
Hesin avsláttur kann ikki fáast um man fær annan avsláttur, og krevur at man kann prógva at allir limirnir búgva á somu adressu. Alt gjaldið verður kravt av sama gjaldskorti, men neyðugt er at stovna øll í húskinum ið skulu verða umfataði av limaskapinum.
Allir limaskapirnir omanfyri eru umfataðir av uppsagnartreytum okkara.
Kontant hald, goldið verður beinanvegin fyri alt tíðarskeiðið.
1 mðr kontant kr 400,-
3 mðr kontant kr 1000,-
12 mðr kontant kr 3200,-
Pensionistar og lesand fáa 15% avsláttur av øllum limaskapum.
Sjómenn ið eru burtur helvtina av tíðini gjalda hálvan kostnað.
Fyrsti lykilin kostar kr 50,- ið verður kravt saman við innlimingini.
Kostnaðurin fyri at fáa nýggjan lykil um hin gamli er burturmistur er kr 100,-
Tú kann byrja limaskapin tann dagin í mánaðin tú ynskir.
Við øllum limaskapum ið vara meir enn ein mánaða ber til at fáa feriu uttan at gjalda í 2-6 vikur einaferð um árið. Hetta skal fráboðast skrivliga til post@ven.fo frammanundan.


text:
Havnar Sjónleikarfelag - Sjónleikarhúsið
Aðalfundur felagsins
Aðalfundur felagsins verður hóskvøldið 19. Apríl 2018 kl. 18.00
Skrá sambært lógum felagsins
Tveir nevndarlimir skulu veljast, og uppskot skulu vera nevndini í hendi 7 dagar áðrenn aðalfundin
Innkomin mál skulu eisini vera nevndini í hendi 7 dagar áðrenn aðalfundin.
Bert limir í hava goldið limagjald kunnu atkvøða.
Limagjaldið à 200,00 kr skal gjaldast áðrenn 1.apríl á konto 9181- 140.156.6. Minnst til at viðmerkja navn
Aftaná aðalfundin verður ábit
Nevndin


text:
Ókeypis skeið í makeup, hár- og húðrøkt
Ókeypis skeið í makeup, hár- og húðrøkt Skeið í makeup, hár- og húðrøkt verður mánakvøldið 6. december kl. 18.15 í The Body Shop í SMS, t
Bót til Bata skipar fyri hugnaløtu mánakvøldið 28. november kl. 19.00
Bót til Bata skipar fyri hugnaløtu mánakvøldið 28. november kl. 19.00 Bólkurin Bót til Bata hjá Krabbameinsfelagnum skipar fyri hugnaløtu
Jólaborðhald fyri familjur við børnum, sum hava ella hava havt krabbamein
Foreldrabólkurin hjá Krabbameinsfelagnum skipar fyri jólaborðhaldi á Parnassinum á Hotel Hafnia sunnudagin 27. november kl. 15.00. Tiltak


text: Fríggjakvøldið fyri ólavsøku bjóðaðu Kate Sanderson og Carl Johan Jensen til eina væl kryddaða grýtu við nebbafiski, fin whale á enskum. Í september flyta tey til Bruxelles, har Kate verður føroysk sendikvinna. Vit sótu til borðs við Matthew Workman, journalisti úr Oregon, og Mike Day, filmsleikstjóri úr Skotlandi. Báðir hava verið her fýra ferðir og savnað tilfar, sum lýsir Føroyar og føroyingar á ein spennandi hátt. Amerikanski Matthew við podcast sendingum á netinum, virðislønta the Faroese podcast, og skotski Mike er her at savna tilfar til ein heimildarfilm við spælifilmslongd um grindadráp. Sama leist hevur hann brúkt í filmi um súluveiðu á Hebridunum, The Guga Hunters. Nýliga hevur hann sýnt henda film í New York og komandi filmurin um grindadráp verður helst frumsýndur í Evropa í Amsterdam næsta ár, og í Amerika á Sundance Film Festival árið eftir. Spennandi grýta og spennandi fólk.


text:
AB hevur gjørt avtalu við Allan Mørkøre um at vera venjari dreingjum U21 og gjørt avtalu við Nicolaj Eriksen um at vera venjari hjá 2. deild komandi kappingarár.
Allan hevur áður verið venjari hjá AB og var eisini í fjør venjari hjá 2. deildarliðnum seinasta part av kappingini. Nikolaj var í fjør partur av venjaratoyminum hjá dreingjum U18 saman við Morten Overgaard.
Á myndunum ynskir forkvinnan hjá AB, Doris V. Rasmussen, teimum báðum Allan Mørkøre (ovast) og Nicolaj Eriksen (niðast) góðan byr í kappingini.


text:
Nęrum ųll vinna, eins og flestu okkara, sum her bśgva, brśka onkursvegna fųroysku firširnar. Taš veri seg alivinna, fiskivinna, tann skjótt vaksandi feršavinnan, umframt at ašrar vinnugreinar onkursvegna eru tengdar at fjaršasambandinum.
Hóast śtflutningsviršiš, sum veršur skapt ella veršur flutt umvegis firširnar, er vaksiš munandi seinastu įrini, so byggir stórur partur av okkara vitan um firširnar framvegis į eitt granskingarįtak, sum nakrir almennir stovnar framdu seinast ķ įttatiįrunum. Ein vķšfevndur samandrįttur er ķ ritinum, Fiskirannsóknir nr. 6, sum Fiskirannsóknarstovan nś Havstovan gav śt ķ 1990.
Seinastu įrini hava tó einstųk įtųk veriš fyri at greina rįkiš ķ einstųkum firšum nęrri. Eitt av hesum ųkjunum er Sundalagiš og Tangafjųršur, har mįtingar av rįkinum frį botni og upp ķmóti vatnskorpuni eru framdar į 10 stųšum ķ įrunum 2012-13. Hetta varš gjųrt viš at seta streymmįtara, sum brśkar ljóš til at mįta upp ķgjųgnum sjógvin, nišur į botn ķ tķšarskeiš upp til trķggjar mįnašar į hvųrjum staši.
Seinastu tvey įrini eru eisini regluligar mįtingar gjųrdar av hydrografiini. Talan er um mįtingar av hita, saltinnihaldi, gróšuri og ilt frį vatnskorpuni og nišur į botn, sum verša gjųrdar frį bįti. Hetta hevur veriš gjųrt 15 feršir seinastu tvey įrini į somu 35 stųšunum frį sunnast ķ Tangafirši og noršur į Eišisgrynnuna.
Mįtingarnar vķsa, at rįkiš ķ hesari fjaršaskipan er ręttuliga fjųltįttaš viš bęši stutttķšar- og langtķšarbroytingum orsakaš av skiftandi vešri og įrstķšum. Śrslitini vķsa, at taš er ymiskt, hvussu tey ymsu dżpini verša įvirkaši. Fyri at kunna seta allar mįtingarnar saman ķ einari heildargreining, veršur nś mentur ein 3D-myndil fyri alla fjaršaskipanina frį Nólsoyarfirši og noršur ķ Eišisflógvan. Rįkiš ovast ķ sjónum veršur ķ stóran mun stżrt av vindinum, og fyri at fįa best mųgulig śrslit ķ ųllum ųkinum, er eitt hįupploysiligt vešurmodel eisini partur av verkętlanini.
Tį myndilin er mentur til at geva eina nųktandi lżsing av rįkinum, veršur mųguligt at gera ręttiliga ķtųkiligar metingar av sambandinum millum teir ymsu partarnar av fjųršinum. Eitt nś viš atliti til, hvussu smitta og lśs ķ alivinnuni, eins og śtlįt frį landi, feršast millum firširnar. Og somuleišis hvussu livilķkindini hjį djórum į botni kunnu verša įvirkaši av broytingum elvdar av nįttśruni ella mannaįvum. Tį myndilin er mentur fyri hetta ųkiš, veršur hann vęntandi lutfalsliga lęttur at nżta į hinum firšunum.
Mįtingarnar eru framdar av Fiskaaling ķ góšum samstarvi viš Havstovuna, mešan myndlaparturin er skipašur sum PhD-verkętlan į Niels Bohr Institut į Keypmannahavnar Universiteti saman viš Fiskaaling, og ķ tųttum samstarvi viš Havforksningsinstituttet ķ Bergen. Fķggjarligur stušul til verkętlanina er veittur av bįšum alifelųgunum ķ ųkinum, Marine Harvest Fųroyar og Bakkafrosti, umframt av Statoil Fųroyar og Granskingarrįšnum.
Nęrri kunning fęst at vit viš at venda sęr til Sissal V. Erenbjerg, phd lesandi, sissal@fiskaaling.fo, ella Knud Simonsen, granskara, knud@fiskaaling.fo.


text:
Orð: Ókend/ur
Lag: Jens Guttesen
Týtt úr donskum: Zacharias Zachariassen
1. Tá hugin sær aftur til barndómin vendir,
vit minnast til mammusa faldaðu hendur.
Vit Bíbliuna opna har síggja á borði
og mammu í tøgnini grunda á orðið.
2. Vit minnast, hon Gud bað um vísdóm og náði
at liva sítt lív eftir hansara ráði.
Um sjálv hon var veik, hon til Kelduna søkti,
og hvørja ferð Harrin um styrkina økti.
3. Hon bað fyri okkum, um burtur og heima,
at vit ikki Gud máttu nakrantíð gloyma.
Hon bað ei, at stór vit og rík máttu verða,
men at vit Guds vitnisburð glað máttu bera.
4. Vit takka tær fyri tær faldaðu hendur,
tí Harrin enn signingar við teimum sendir.
Og eru vit signað við vinskaparbondum,
so kemst tað av mammusa faldaðu hondum.


text:
Rúsdrekka í ferðsluni
Rúsdrekka er ein hin fremsta orsøkin til, at fólk doyggja og fáa álvarsligt mein í ferðsluni. Umleið fimta hvør deyðsvanlukka í ferðsluni hendir orsakað av rúsdrekkakoyring.
Fært tú dóm fyri rúsdrekkakoyring, kann tað hava álvarsligar avleiðingar. Bæði fyri teg, fyri tína familju og fyri títt starv. Revsingin fyri rúsdrekkakoyring er tongd at, hvussu høg promillan er, og hvussu ofta tú áður hevur koyrt ávirkað/ur.
Les um revsing fyri rúsdrekkakoyring
Hvussu steðga vit rúsdrekkakoyring?
Tilrættislegging er besta loysnin. Semjist frammanundan um, hvør koyrir heim, ella latið bilin standa.
Varnast tú onkran, sum ætlar at koyra, hóast viðkomandi hevur drukkið, eigur tú at leggja uppí – eisini hóast tað kann vera trupult. Spyr eitt nú, um viðkomandi er vís/ur í, at hann/hon kann koyra, tú kanst bjóða tær til at ringja eftir einum taxa ella bjóða viðkomandi at gista.


text:
Sverri Egholm
15.01.2018 - 17:54
Tíðindi > Vinna & Tøkni > Byggivinna
Arbeiðið at gera Eysturoyartunnilin koyrir við fullari ferð. Í viku 2 vórðu sprongdir 46 metrar á Hvítanesi og eru sprongdir 1.563 metrar í alt á Hvítanesi.
Á Strondum hevur arbeiði hildið á við rundkoyringini, sum nú er um at verða liðug. Byrjað er eisini at spreingja strekkið frá rundkoyringini móti Hvítanesi og frá rundkoyringini móti Rókini.
Í vikuni eru sprongdir 20 metrar móti Hvítanesi og í alt 35 metrar á hesum strekkinum. Móti Rókini blivu somuleiðis sprongdir 20 metrar og í alt eru sprongdir 35 móti Rókini.
Tunnilin á Hvítanesi er nú komin niður á -56,5 metrar. Teinurin frá rundkoyringini móti Hvítanesi er komin niður á -73,1 metrar og á teininum móti Rókini eru teir á -71,8 metrum. Rundkoyringin er á -71,9 metrum og har tunnilin er djúpastur, er hann á -187 metrum.


text:
Ingi Samuelsen
09.02.2018 - 11:57
Ein meiriluti av tinglimunum í ES-tinginum ynskir at summartíðin verður avskaffað. 384 tinglimir atkvøddu í gjár fyri og 153 ímóti eini áheitan ES-nevndina um at kanna núverandi skipan við summartíð og – um neyðugt – koma við broytingum.
ES-tinglimir vístu undir viðgerðini á, at tað er ivasamt, um tað gevur nakran fyrimun at flyta klokkuna ein tíma í summarið, um sammett verður við tann ampa tað viðførir fyri bæði fólk, fæð og skipanir annars.
Summartíð varð á fyrsta sinni tikin í brúk undir fyrra heimsbardaga fyri at spara brennievni. Núgaldandi skipan fyri ES-londini varð sett í gildi við eini fyriskipan frá 1996, sum álegði øllum ES-londunum at hava summartíð samstundis. Um ES-nevndin tekur hesa skipan úr gildi, er tað tó upp til hvørt einstakt land um summartíðin verður avtikin.
Í Føroyum hevur summartíð verið í gildi síðan 1980. Lógin heimilar landsstýrinum við kunngerð at áseta, at samdøgrið kann byrja ein tíma fyrr um summarið í mun til vanliga tíðarrokning.
Síðan hevur landsstýrið við kunngerð ásett nær summartíðin skal byrja og nær hon skal enda. Føroyska summartíðin fylgir teirri hjá ES-londunum. Seinasta kunngerðin hesum viðvíkjandi varð lýst í august 2016 og ásetur summartíðirnar fyri árini 2017, 2018, 2019, 2020 og 2021. Í ár byrjar summartíðin 25 mars og endar 28. oktober.